14 individu dipercayai sindiket edar dadah diberkas bersama dadah RM1.67 juta

JOHOR BAHRU, 16 Januari – Seramai 14 ahli sindiket pengedaran dadah termasuk seorang warga asing yang dipercayai dalang, ditahan bersama dadah bernilai RM1.67 juta dalam operasi khas di negeri ini pada 5 hingga 14 Jan lepas.

Ketua Polis Johor Datuk Kamarul Zaman Mamat berkata individu berusia 21 hingga 48 tahun itu, ditahan sepasukan Jabatan Siasatan Jenayah Narkotik Johor dalam sembilan serbuan berasingan di sekitar Kulai, Iskandar Puteri, Seri Alam dan Mersing.

Beliau berkata kesemua yang ditahan terdiri daripada tiga lelaki dan tiga wanita tempatan, manakala enam lelaki dan dua wanita pula merupakan warga asing.

“Modus operandi sindiket ini adalah dengan menjadikan kondominium ‘gated and guarded’ iaitu kawasan berpagar dan berpengawal sebagai stor simpanan dadah serta membungkus dadah sebelum diedarkan.

“Seorang warga asing memakai sebuah kereta mewah yang turut ditahan dipercayai antara dalang sindiket ini. Bagaimanapun, kami sedang menyiasat untuk mengesan ketua sindiket dan kenal pasti rantaian sindiket ini,” katanya pada sidang media, di sini hari ini.

Beliau berkata pihaknya turut merampas 70,004 biji pil erimin 5; 54.7 gram syabu; 19 biji pil ekstasi; 3.7 gram heroin; 2.4 gram ketamin dan satu gram ganja.

Kamarul Zaman berkata turut disita sebuah kereta mewah jenis Maserati bernilai RM300,000; pelbagai barang kemas bernilai RM44,441 dan seutas gam tangan bernilai RM45,000.

“Kalau kita lihat jenis dadah yang dirampas seperti erimin 5, ia merupakan dadah penenang dan kebiasaannya digunakan untuk mereka yang berhibur di pusat hiburan,” katanya.

Kamarul Zaman berkata hasil ujian saringan air kencing juga mendapati sembilan individu positif dadah jenis methamphetamine dan ketamin serta mempunyai rekod lampau.

Beliau berkata kesemua 14 individu itu direman selama tujuh hari bermula 15 Jan dan kes disiasat mengikut Seksyen 39B Akta Dadah Berbahaya 1952.


Kes kematian dalam tahanan polis disiasat unit khas mulai 2022

KUALA LUMPUR, 22 Mac – Mulai tahun ini, semua kes kematian dalam tahanan polis akan disiasat oleh Unit Siasatan Jenayah Kematian Dalam Tahanan (USJKT) di bawah Jabatan Integriti dan Pematuhan Standard (JIPS) Bukit Aman, kata Timbalan Menteri Dalam Negeri Datuk Seri Ismail Mohamed Said.

Beliau berkata kes berkenaan tidak lagi disiasat oleh anggota atau pegawai penyiasat dari Ibu Pejabat Polis daerah (IPD) atau lokap, di mana kejadian kematian itu dilaporkan.

“Kes-kes berkaitan bukan sahaja disiasat di bawah aspek jenayah tetapi termasuk daripada aspek tatatertib,” katanya semasa sesi soal jawab pada persidangan Dewan Negara di sini hari ini.

Beliau menjawab soalan Senator Datuk Bobbey Suan yang ingin tahu langkah pencegahan yang diambil Kementerian Dalam Negeri (KDN) bagi mengatasi kes kematian dalam tahanan.

Selain itu, Bobbey juga meminta KDN menyatakan jumlah kematian tahanan seperti di lokap polis, depoh tahanan imigresen dan lain-lain agensi kerajaan dari Januari 2020 hingga Jun 2021.

Mengulas lanjut, Ismail berkata sebanyak 17 kes kematian dalam tahanan polis dilaporkan bagi tempoh Januari hingga Disember tahun lepas yang melibatkan kematian tertinggi di Selangor iaitu tujuh kes, diikuti Pahang (enam), Johor (dua) manakala masing-masing satu kes di Kedah serta Perak.

“Bagi tempoh Januari hingga Disember 2020, jumlah kematian dalam tahanan polis melibatkan 16 tahanan iaitu di Pahang merekodkan sembilan kes, Terengganu (dua) dan masing-masing satu kematian di Perlis, Perak, Melaka, Johor dan Sabah.

“Tahanan di bawah Jabatan Imigresen Malaysia (JIM) bagi tempoh Januari 2020 hingga Jun 2021, sebanyak 113 kematian tahanan di depot imigresen dilaporkan membabitkan 53 orang pada 2020 manakala sehingga Jun 2021 melibatkan 60 orang. Sementara sehingga 15 Mac lepas, sebanyak 27 kematian disebabkan COVID-19 dilaporkan,” katanya.

Bagi jumlah kematian dalam penjara, Ismail berkata 12 kematian dilaporkan pada tahun lepas dengan tujuh kematian banduan direkodkan di Penjara Kluang, Johor dan masing-masing satu kematian di Penjara Sungai Udang, Melaka; Penjara Simpang Renggam, Johor; Penjara Bentong, Pahang; Penjara Wanita Kajang, Selangor; dan Penjara Satelit Kuala Kangsar, Perak.

Bagi 2020, jumlah kematian dalam penjara membabitkan 13 banduan iaitu tujuh kematian di Penjara Kluang, dua kematian di Penjara Sungai Udang manakala masing-masing satu kematian di Penjara Sungai Buloh, Selangor; Penjara Kota Kinabalu, Sabah; Penjara Taiping, Perak; dan Penjara Pokok Senam, Pulau Pinang.

“KDN melalui Polis Diraja Malaysia (PDRM) mengambil berat tentang hak asasi tahanan di semua lokap PDRM seluruh negara, termasuk usaha mengatasi kes tahanan mati semasa di bawah pengawasan PDRM.

“Justeru, untuk menambah baik pengurusan tahanan dalam lokap, PDRM telah menyediakan garis panduan standard lebih ketat termasuk dalam menguruskan tahanan yang sakit, meningkatkan kekerapan rondaan pada waktu malam serta penambahan anggota yang menguruskan tahanan,” katanya.

Ismail turut berkata pemasangan kamera litar tertutup (CCTV) melibatkan 684 lokap polis, IPD dan ibu pejabat kontinjen PDRM sedang dilaksanakan bagi mengawasi dan memantau Orang Kena Tahan untuk memastikan tiada kejadian tidak diingini berlaku di dalam lokap.- BERNAMA


Kepala mangsa serangan buaya ditemukan di Sandakan

SANDAKAN, 11 September – Sepasukan anggota Balai Bomba dan Penyelamat Sandakan hari ini menemukan kepala seorang mangsa lelaki yang hilang dipercayai diserang dan dibaham buaya ketika cuba menyeberang Sungai Seguntor, dekat Taman Kenari di sini, Jumaat lepas.

Jabatan Bomba dan Penyelamat Malaysia (JBPM) dalam kenyataan berkata kepala mangsa ditemukan pasukan mencari dan menyelamat pada 7.30 pagi tadi, dalam keadaan tidak sempurna kira-kira 300 meter dari lokasi kejadian.

Sementara itu, Ketua Polis Daerah ACP Abdul Fuad Abdul Malek berkata pihaknya menerima laporan mengenai kehilangan seorang lelaki dewasa hanya dikenali sebagai Abdul, disyaki dibaham buaya pada kira-kira 6 petang Jumaat di sungai kawasan setinggan itu.

“Mangsa dikatakan menaiki rakit yang diperbuat daripada buluh cuba menyeberangi sungai untuk ke rumahnya yang terletak 100 meter dari tebing sungai.

“Ketika sedang menyeberangi sungai, mangsa disyaki disambar oleh seekor buaya dan sempat menjerit meminta tolong, namun hilang daripada pandangan saksi,” katanya.


Cakna jika buat pelaburan! Sembilan lelaki disyaki terbabit sindiket penipuan pelaburan babit kerugian RM1.9 juta ditahan polis

KUALA LUMPUR 22 Jun – Polis menahan sembilan individu berusia lingkungan 23 hingga 62 tahun yang disyaki terbabit dalam sindiket penipuan Skim Pelaburan Banker Capital (BKC) dan Skim Pelaburan Wow Exchange OU membabitkan kerugian hampir RM1.9 juta.

Pengarah Jabatan Siasatan Jenayah Komersial Bukit Aman, Datuk Mohd Kamarudin Md Din berkata, kesemua suspek ditahan pada Sabtu lalu dalam Operasi Nuri di sekitar Kedah, Kuala Lumpur dan Johor.

Beliau berkata bagi BKC, sindiket itu akan memperdaya mangsanya dengan meyakinkan mereka bahawa wang pelaburan dilaburkan di dalam dan luar negara serta menjanjikan pulangan tinggi dengan kadar keuntungan antara 100 hingga 400 peratus.

“Beberapa pakej ditawarkan bermula daripada pakej ‘Trainee’ yang bernilai serendah USD100 hingga ke pakej ‘Capitalist’ yang bernilai USD10,000,” menurutnya dalam kenyataan semalam.

Mohd Kamarudin berkata Wow Exchance OU pula merupakan skim pelaburan berasaskan mata wang kripto yang menyaksikan suspek mempromosikan platform mata wang kripto dan juga e-dompet yang dinamakan sebagai token WOWX.

“Token WOWX itu dikatakan berdaftar dan berpusat di Singapura melalui syarikat Wow Global Pte Ltd serta dalam proses untuk mendapatkan lesen daripada kerajaan Singapura.

“Pelabur diarahkan untuk membuat bayaran modal pelaburan ke beberapa akaun bank oleh sindiket namun akhirnya mangsa tidak memperoleh apa-apa pulangan daripada modal yang dikeluarkan untuk pelaburan,” katanya sambil menambah setakat ini, polis sudah membuka sembilan kertas siasatan terhadap sindiket yang menyasarkan warga tempatan itu.

Beliau berkata kes disiasat mengikut Seksyen 420 Kanun Keseksaan, Seksyen 4(1) Akta Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram serta Akta Pencegahan Jenayah (POCA) 1959.

Katanya skim pelaburan yang diiklankan di media sosial seperti Facebook, Youtube, Wechat, WhatsApp sememangnya mudah menarik perhatian kerana dijanjikan keuntungan tinggi selain pakej mampu milik lebih-lebih lagi ketika ramai yang terjejas ekonomi akibat wabak COVID-19.

Mohd Kamarudin menasihati orang ramai agar melakukan semakan dengan agensi kerajaan berkaitan bagi mengetahui status skim pelaburan dan syarikat yang menawarkannya melalui pengesahan akaun dan talian telefon terlebih dahulu di laman sesawang http://ccid.rmp.gov.my/semakmule/.

“Sila hubungi CCID Scam Response Center di talian 03-2610 1559 atau 03-2610 1599 atau WhatsApp ke CCID Infoline di talian 013-2111 222 untuk menyalurkan maklumat atau aktiviti jenayah komersial yang berlaku di persekitaran anda,” katanya.


Dua penunggang parah di kepala, motosikal bertembung di simpang empat

ALOR GAJAH 7 Julai- Dua penunggang termasuk penghantar makanan cedera dikepala selepas motosikal mereka bertembung di Simpang Empat IKS Londang, di sini, jam 3.50 petang tadi.

Menurutnya, kedua-dua kenderaan yang terbabit kini ditahan sebelum dihantar ke Pusat Pemeriksaan Kenderaan Berkomputer (PUSPAKOM) untuk tindakan lanjut dan kes disiasat mengikut Seksyen 43 (1) Akta Pengangkutan Jalan (APJ) 1987.


Penyanyi, komposer disyaki tanam dan proses ganja direman tujuh hari

PETALING JAYA, 25 Mac – Seorang penyanyi dan komposer yang diberkas di kediamannya dalam satu serbuan di sebuah kondominum semalam kerana disyaki menanam pokok ganja dan memproses ganja direman tujuh hari bermula hari ini.

Ketua Polis Daerah Petaling Jaya Asisten Komisioner Mohamad Fakhrudin Abdul Hamid berkata lelaki berumur 47 tahun yang mempunyai rekod penyalahgunaan dadah 10 tahun lepas itu direman bagi membantu siasatan di bawah  Seksyen 39B Akta Dadah Berbahaya 1952 dan Seksyen 6B akta sama.

Beliau berkata ketika serbuan pada 5.30 petang semalam di kondominium di Kota Damanasara  berdasarkan maklumat dan risikan itu, polis menemukan 17 pokok dalam pasu di almari, di dapur dan di dalam sebuah bilik di rumah itu, dipercayai pokok ganja dianggarkan bernilai lebih kurang RM10,200.

“Selain itu, pasukan serbuan turut menemukan bekas plastik di atas kabinet dapur yang berisi dua plastik lutsinar berisi ketulan mampat daun-daun kering disyaki ganja dengan berat kira-kira 214 gram dianggarkan bernilai lebih RM10,000,” katanya pada sidang media di Ibu Pejabat Polis Daerah Petaling Jaya, hari ini.

Katanya, dalam serbuan itu turut disita sebuah kereta jenis Toyota Wish, satu alat sauna yang diubah suai sebagai rumah hijau buatan (artificial green house) dan wang tunai RM700, dan nilai keseluruhan sitaan dianggarkan RM40,700.

“Turut dirampas botol berisi cecair pemusnah serangga, alat pengukur (cecair) pemusnah serangga serta alat pengudaraan di rumah yang turut digunakan sebagai studio untuk menghasilkan lagu,” katanya.

Beliau berkata pihaknya masih menjalankan siasatan sumber suspek memperolehi ketulan ganja yang mampat itu dan sumber benih ganja yang ditanam namun percaya dadah itu adalah untuk kegunaan sendiri lelaki itu.

“Rumah tersebut adalah milik suspek sendiri dan kita juga percaya suspek belajar untuk memproses pokok ganja dan membina artificial green house itu melalui media sosial,” tambahnya.


Cuci mata di Jonker Walk pasca PKP

SELEPAS lebih tiga bulan rakyat ‘terpenjara’ ekoran Perintah Kawalan Pergerakan (PKP) dilaksanakan, kini semua boleh menarik nafas lega apabila banyak sekatan telah ditarik balik selepas negara mula berada dalam fasa pemulihan Covid-19

Impak sama turut dirasai negeri bersejarah, Melaka yang kini kembali ‘hidup’ apabila puluhan ribu kenderaan mula memasuki negeri ini sejak awal bulan ini.

Walaupun kemeriahannya tidaklah ‘gah’ seperti dahulu, namun kebanyakan pelancong domestik masih menjadikan tempat ini sebagai lokasi wajib dikunjungi apabila bertandang ke Melaka.

Tinjauan Melaka Hari Ini ke lokasi berkenaan mendapati suasana malam di Jonker Walk masih meriah dengan aktiviti perniagaan, selain turut menjadi ‘port’ lepak untuk cuci mata bagi pengunjung luar mahupun rakyat negeri ini.

Aktiviti jual beli masih rancak dijalankan dengan pelbagai jenis barangan ada di sini. Daripada barangan vintaj, makanan, pakaian dan cenderamata ‘rare’ boleh anda dapati di Jonker Walk.

Selain itu, anda juga masih boleh menghirup udara malam sambil menjamu mata dengan keindahan lampu berwarna-warni dan bergambar di struktur bangunan lama yang masih utuh hingga ke hari ini.

Sudah puas berjalan, anda juga boleh menaiki beca unik yang tersedia untuk untuk merasai suasana berbeza di sekitar Jonker Walk dan Banda Hilir.

Memang diakui aktiviti pelancongan kini sedikit berubah dek perlu disesuaikan dengan norma baharu, namun semua itu bukan penghalang untuk kita terus memberi sokongan kepada sektor pelancongan domestik yang kini perlu bertatih untuk kembali bangkit.

Diharap rakyat dapat menggunakan kuasa berbelanja mereka untuk datang dan bercuti ke negeri Melaka bagi membolehkan ekonomi negeri dan masyarakat setempat kembali pulih.

Apapun, dalam kemeriahan melancong, jangan sesekali lupa untuk mengamalkan prosedur operasi standard (SOP) yang ditetapkan seperti penjarakan sosial dan sentiasa memakai topeng pelitup muka di tempat sesak.

Ingat, kita masih belum menang dalam melawan pandemik Covid-19. Justeru, amalkanlah prinsip ‘kita jaga kita’ bagi memastikan Malaysia bebas sepenuhnya daripada pandemik ini, sekali gus mengembalikan ekonomi negara seperti sedia kala.


Puluhan rumah di P.Pinang dilanda banjir kilat

GEORGE TOWN, 16 Okt – Puluhan rumah di beberapa kawasan di bahagian pulau, Pulau Pinang dilanda banjir kilat selepas hujan lebat melanda negeri itu tengah malam tadi namun setakat ini tiada pusat pemindahan banjir (PPS) yang dibuka.

Hujan lebat melanda Pulau Pinang sejak 10 malam tadi sebelum berhenti kira-kira dua jam kemudian dan hujan kembali lebat pada 3 pagi hingga 10 pagi ini.

Pengerusi Jawatankuasa Alam Sekitar dan Kebajikan Phee Boon Poh berkata pihaknya menerima maklumat puluhan rumah di kawasan Batu Maung, Bayan Lepas dan George Town dinaiki air namun tiada penduduk yang dipindahkan.

“Berdasarkan maklumat yang saya terima kebanyakan rumah yang dinaiki air kira-kira 30 hingga 50 sentimeter dan ketika ini Ahli-Ahli Dewan Undangan Negeri (ADUN) di kawasan terlibat telah turun padang untuk memantau serta memberi bantuan kepada penduduk terlibat.

“Sehingga 10 pagi ini, kebanyakan air di kawasan yang dilanda banjir kilat telah surut dan kita bernasib baik kerana semua rumah pam di lokasi terlibat beroperasi dengan baik,” katanya ketika dihubungi, di sini hari.

Phee berkata ketika ini kerajaan negeri juga sedang memantau cuaca di seluruh Pulau Pinang terutama lokasi yang berpotensi berlaku banjir kilat.

Sementara itu, seorang penduduk di Kampung Naran, Batu Maung Mohd Razak Abdul Hashim, 42, berkata hujan lebat di kawasannya sejak pukul 10 malam namun air mula naik di kediamannya selepas hujan lebat semula kira-kira 3.30 pagi.

“Ketika itu, kami sedang tidur dan isteri kejut kata air masuk dalam rumah, saya terus bangun dan angkat barang-barang elektrik ke tempat tinggi..air naik dengan cepat sebab hujan lebat, tapi dalam pukul 9 pagi air telah surut,” katanya ketika dihubungi, hari ini.

Di KANGAR, tiga kawasan di Kampung Sentua, Kampung Seriab dan Kampung Bakau dinaiki air akibat hujan lebat yang melanda Perlis sejak semalam.

Jurucakap Angkatan Pertahanan Awam (APM) Negeri Perlis berkata APM Perlis telah melakukan pemantauan di kawasan ‘hotspot’ dan sungai yang berada pada tahap ‘kuning’ (status berjaga-jaga) di sekitar Perlis.

“Orang ramai yang mempunyai maklumat atau aduan dan kecemasan boleh hubungi talian 04 977 7991 / 04 977 8991(Mers APM Perlis / kecemasan) atau 04 976 0991 (Bilik gerakan Pengurusan Bencana APM Perlis),” katanya ketika dihubungi hari ini.

Tinjauan Bernama di Titi Chai, Kangar mendapati air naik paras buku lali dan orang ramai telah mula memindahkan barang berharga di tempat tinggi.


JBPM mohon pemanjangan elaun anggota bertugas syif – KP Bomba

PUTRAJAYA, 26 Mei – Jabatan Bomba dan Penyelamat Malaysia (JBPM) akan memohon pemanjangan bayaran elaun kepada anggotanya yang bertugas secara syif 12 jam dan 24 jam, kata Ketua Pengarahnya Datuk Seri Mohammad Hamdan Wahid.

Beliau berkata permohonan itu akan dikemukakan kepada Jabatan Perkhimatan Awam (JPA) sebagai susulan daripada kelulusan pemanjangan bayaran elaun kemahiran khas kepada pegawai yang bertugas sebagai jurulatih dan tenaga pengajar di Akademi Bomba dan Penyelamat Malaysia (ABPM) baru-baru ini.

“BIB (Bayaran Insentif Bomba) ini memang sudah wujud, cuma kita (JBPM) dari semasa ke semasa akan memohon dengan JPA untuk pemanjangan termasuk kepada anggota yang bekerja secara syif.

“Kelayakan adalah anggota terbabit perlu bekerja sama ada secara syif 12 jam atau 24 jam,” katanya kepada Bernama ketika ditemui pada Majlis Jalinan Mesra Menteri Perumahan dan Kerajaan Tempatan Datuk Seri Reezal Merican Naina Merican sempena Sambutan Aidilfitri 2022 di sini, hari ini.

Perdana Menteri Datuk Seri Ismail Sabri Yaakob baru-baru ini telah mengumumkan kelulusan permohonan pemanjangan bayaran elaun kemahiran khas kepada 114 pegawai bomba Gred KB19 hingga KB38, yang bertugas sebagai jurulatih serta tenaga pengajar di lima ABPM iaitu di Kuala Kubu Bharu di Selangor, Wakaf Tapai (Terengganu), Ipoh (Perak), Sabah dan Sarawak.

Mohammad Hamdan berkata kelulusan tersebut melibatkan implikasi kewangan antara RM200,000 dan RM300,000, melibatkan bayaran Insentif Pasukan Khas Bahan Kimia Berbahaya (Hazmat) RM30 bagi setiap operasi (maksimum RM600 sebulan) dan Insentif Penyelamat di Air sebanyak RM30 bagi setiap operasi (maksimum RM600 sebulan).

Mengenai kesiapsiagaan anggota dalam membantu mangsa banjir di tiga negeri terjejas ketika ini iaitu Perak, Selangor dan Wilayah Persekutuan Kuala Lumpur, beliau berkata ia berada pada tahap optimum.

Sehingga kini, anggota-anggota di negeri terbabit telah menjalankan 179 operasi menyelamat termasuk misi mencari dan menyelamat (SAR) menggunakan aset seperti jentera, bot, dron dan helikopter.

Dengan kaedah tersebut, Mohammad Hamdan berkata pihaknya dapat menyalurkan maklumat yang tepat mengenai situasi bencana banjir kepada Agensi Pengurusan Bencana Negara (NADMA).


Kertas siasatan kes gangguan seksual ADUN telah lengkap

Ketua Polis Johor Datuk Kamarul Zaman Mamat berkata kertas siasatan itu diserahkan kepada Bahagian Perundangan Polis Diraja Malaysia (PDRM) pada minggu lepas untuk tindakan lanjut.

“Kertas siasatan telah dimajukan kepada Bahagian Perundangan untuk mereka meneliti dan kaji hasil siasatan kita,” kata beliau kepada pemberita di Ibu Pejabat Kontinjen Johor, di sini hari ini.

Pada 17 Jan lepas, Ketua Polis Daerah Kota Tinggi Supt Hussin Zamora berkata pihaknya menerima laporan polis daripada wanita berusia 26 tahun itu di Balai Polis Kota Tinggi.

Laporan polis mengenai kes itu turut tular di media sosial dan wanita berkenaan mendakwa telah beberapa kali diganggu secara seksual oleh ADUN terbabit.

Bagaimanapun, ADUN terbabit menerusi kenyataan baru-baru ini menafikan dakwaan itu dan menyatakan ia adalah satu fitnah, konspirasi politik serta cubaan untuk menjatuhkan maruah beliau sebagai ahli politik. – BERNAMA


Kondominium dijadikan penginapan Airbnb wajib ada lesen

AYER KEROH 15 Disember – Setiap bangunan bertingkat seperti kondominium dan apartmen yang dijadikan penginapan Airbnb wajib mempunyai lesen dan berdaftar dengan Pihak Berkuasa Tempatan (PBT).

Exco Perumahan, Kerajaan Tempatan dan Alam Sekitar negeri Datuk Zaidi Attan berkata, ia penting bagi memastikan setiap aspek keselamatan penghuni bagi tujuan penginapan dipatuhi oleh pengusaha.

Menurutnya, amaran dan tindakan keras boleh diambil sekiranya didapati ada pengusaha penginapan sementara Airbnb ini tidak mempunyai lesen demi mengaut keuntungan.

“Perlu faham bahawa di bawah Rancangan Tempatan oleh setiap PBT, apa jua aktiviti yang dijalankan sama ada di darat atau di laut, selagi ia masuk di bawah Rancangan Tempatan tersebut ia boleh dikenakan lesen seperti ditetapkan.

“Kita boleh kenakan tindakan di bawah Akta Strata dan banyak lagi akta lain boleh dikenakan bagi apa sahaja aktiviti atau perniagaan yang dijalankan di bawah pentadbiran PBT.

Beliau berkata demikian pada sidang media selepas merasmikan Majlis Apresiasi Majlis Perbandaran Hang Tuah Jaya (MPHTJ) 2022 Bersempena Sambutan Hari Perbandaran Hang Tuah Jaya ke-13 di sebuah hotel, di sini, hari ini.

Pada majlis itu, pelbagai agensi agensi kerajaan, swasta, badan bukan kerajaan (NGO) daripada pelbagai latar belakang dalam kawasan Hang Tuah Jaya menerima penghargaan daripada MPHTJ.

Turut dihargai jasa dan keringat agensi media cetak dan elektronik di Negeri Melaka, termasuk Melaka Hari Ini dan Melaka TV selaku media rasmi Kerajaan Negeri.


Isu pemerdagangan orang, KDN akan hantar laporan lengkap ke Jabatan Negara AS – Hamzah

PETALING JAYA, 4 Ogos – Kementerian Dalam Negeri akan menghantar laporan lengkap merangkumi rakaman video dokumentari mengenai usaha Malaysia menangani isu pemerdagangan orang ke Jabatan Negara Amerika Syarikat (AS) Mengenai Pemerdagangan Orang.

Menteri Dalam Negeri Datuk Seri Hamzah Zainudin berkata, dokumentari yang akan dihantar itu akan memaparkan nasib mangsa kes pemerdagangan yang telah diselamatkan sekali gus memberikan gambaran sebenar usaha antipemerdagangan orang yang telah dilakukan di negara ini.

“Semua itu kita lakukan untuk memaklumkan kepada dunia kita tidak mengambil (isu) ini sebagai sesuatu yang mudah, ringan, begitu sahaja,” katanya kepada pemberita selepas merasmikan Majlis Sambutan Hari Antipemerdagangan Orang Sedunia Tahun 2022 di Rumah Perlindungan Wanita, di sini, hari ini.

Menurut Hamzah inisiatif berkenaan juga adalah sebagai usaha kerajaan membaiki kedudukan Malaysia yang berada di tahap tiga ketika ini dalam Laporan Tahunan Jabatan Negara AS Mengenai Pemerdagangan Orang (US Tip Report) 2022.

Mengulas isu yang sama beliau berkata, 73 penjawat awam disiasat dalam tempoh Januari hingga Julai lepas terhadap kesalahan berkaitan unsur jenayah pemerdagangan manusia dan 40 daripadanya melibatkan pegawai dari Jabatan Imigresen.

“Seramai enam orang (daripada 40 Pegawai Imigresen) telah dikenakan tindakan di bawah Akta Suruhanjaya Pencegahan Rasuah Malaysia, lima dikenakan tindakan di bawah Akta Imigresen manakala 27 lagi dikenakan tindakan tatatertib seperti digantung, dibuang kerja dan dua orang lagi telah meletakkan jawatan.

“Seramai 33 penjawat awam lain yang disiasat menyaksikan 13 telah dituduh di mahkamah, 16 telah dibebaskan dan baki empat individu lagi masih disiasat.

“Ini membuktikan kita beri tumpuan apabila ada laporan diterima daripada semua pihak,” katanya sambil menegaskan kerajaan tidak berkompromi dan akan mengambil tindakan tegas terhadap mana-mana pihak yang terlibat dengan kegiatan jenayah itu.

Sementara itu mengulas isu sembilan anggota polis yang disyaki terlibat peras ugut di Gombak yang dilaporkan akan ditukarkan ke Sabah dan Sarawak, Hamzah mengesahkan Polis Diraja Malaysia (PDRM) akan mengkaji semula perkara itu.

Semalam, Pejabat Setiausaha Kerajaan Sarawak dalam satu kenyataan memaklumkan keputusan berhubung pertukaran sembilan anggota PDRM itu akan dikaji semula oleh pucuk pimpinan PDRM.


Scammer dikesan guna nama Ketua Polis Terengganu

KUALA TERENGGANU, 13 Mei – Polis Terengganu mengesan modus operandi terbaharu scammer yang menggunakan nama ketua polis negeri itu bagi tujuan penipuan.

Ketua Jabatan Siasatan Jenayah Komersial Terengganu Supt M. Zambri Mahmud berkata taktik itu dibongkar selepas pihaknya mengesan satu notis tangkapan kononnya dikeluarkan Polis Diraja Malaysia (PDRM) melalui aplikasi WhatApps.

“Pihak polis tidak pernah mengeluarkan apa-apa surat arahan untuk membuat tangkapan termasuk notis kehadiran suspek mahupun memo dalaman yang ditandatangani oleh Ketua Polis Terengganu.

“Notis itu dipercayai dilakukan oleh individu yang menyamar sebagai polis untuk diberikan kepada mangsa dan notis palsu tersebut dijadikan sebagai dokumen sebenar bagi tujuan penipuan dan ugutan untuk mendapatkan wang,” katanya dalam kenyataan di sini malam tadi.

Menurutnya, notis palsu itu mengandungi butiran lengkap seperti nama penuh dan nombor kad pengenalan, alamat serta nombor fail kes daripada Ibu Pejabat Polis Kontinjen Terengganu.

M. Zambri berkata kaedah menyamar sebagai polis dan menggunakan notis tersebut untuk membuat tangkapan mampu menakut-nakutkan mangsa yang kononnya mereka akan ditangkap.

Katanya, orang ramai juga boleh menyalurkan maklumat ke CCID Response Centre di talian 03-26101559 dan 03-26101599 dari 8 pagi hingga 8 malam setiap hari.


Kos tunai haji dijangka lebih RM30,000 – Ahmad Marzuk

KOTA BHARU, 27 Nov – Kos menunaikan haji dijangka meningkat lebih 50 peratus berikutan cukai nilai tambah (VAT) yang diperkenalkan kerajaan Arab Saudi, naik kepada 15 peratus bermula Julai tahun lepas, berbanding lima peratus sebelumnya.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata kenaikan ini telah menyebabkan kos tersebut akan bertambah menjadi lebih RM30,000, berbanding sebelum ini RM23,000.

“Sebagaimana kami tegaskan di sini, Tabung Haji akan menanggung sebahagian daripada jumlah kos, namun kita belum putuskan berapa banyak yang akan ditanggung,” katanya kepada pemberita selepas menyampaikan bantuan kepada mangsa kebakaran membabitkan 18 keluarga di Jalan Gajah Mati, di sini, hari ini.

Mengulas lanjut, Ahmad Marzuk berkata sebelum ini kos sebenar mengerjakan haji adalah RM23,000 namun hanya RM9,980 dikenakan kepada jemaah, dan jumlah itu tidak pernah dinaikkan sejak 2001.

“Kami akur dengan segala keputusan yang dibuat kerajaan Arab Saudi sama ada mengekalkan kuota sedia ada iaitu 30,000 jemaah atau dikurangkan,” katanya. – BERNAMA


Polis nafi tidak saman individu tidak pakai pelitup muka semasa Ramadan, Syawal

KUALA LUMPUR, 22 April – Polis menafikan pihaknya tidak menyaman individu yang tidak memakai pelitup muka sepanjang Ramadan dan semasa sambutan Aidilfitri nanti.

Pengarah Pengurusan Bukit Aman Datuk Zaini Jass ketika dihubungi Bernama sebaliknya berkata penguatkuasaan tetap dilaksanakan ke atas individu yang melanggar prosedur operasi standard (SOP) yang ditetapkan termasuk kesalahan tidak memakai pelitup muka.

Sementara itu, Ketua Komunikasi Korporat PDRMACP A. Skandaguru menegaskan bahawa SOP fasa peralihan ke endemik yang bermula 1 April lalu masih berkuat kuasa dan pemakaian pelitup muka diwajibkan di tempat awam.

“Oleh yang demikian, PDRM masih meneruskan tindakan kompaun jika terdapat mana-mana pihak yang melanggar SOP berkenaan di bawah peruntukan Akta Pencegahan dan Pengawalan Penyakit Berjangkit 1988 (Akta 342),” katanya dalam kenyataan semalam.

Hari ini tular di aplikasi WhatsApp satu edaran dengan kepala surat bertarikh 20 April meminta pegawai kanan dan pegawai rendah polis mengambil maklum SOP terkini yang dikeluarkan Majlis Keselamatan Negara sempena Ramadan dan sambutan Aidilfitri.

Antara makluman dalam edaran itu adalah tiada lagi saman akan dikeluarkan atas kesalahan tidak memakai pelitup muka, bagaimanapun pasukan pemantau hendaklah memberi nasihat agar orang ramai memakai pelitup muka. – BERNAMA


PDRM tawar diskaun 80 peratus saman trafik

KUALA LUMPUR 8 Dis – Polis Diraja Malaysia (PDRM) menawarkan pengurangan saman terpilih sehingga 80 peratus bermula 9 hingga 12 Dis ini sempena sambutan 100 Hari Aspirasi Keluarga Malaysia.

Pengarah Jabatan Siasatan dan Penguasaan Trafik (JSPT) Bukit Aman, Datuk Wira Mat Kasim Karim berkata semua pembayaran kompaun boleh dibuat di kaunter PDRM Pusat Konvensyen Kuala Lumpur (KLCC) dan kaunter bayaran saman trafik Ibu Pejabat Polis Daerah (IPD) serta Kontinjen.

“Pengurangan kompaun tidak ditawarkan bagi kesalahan kemalangan, memotong secara merbahaya, menggunakan lorong kecemasan, tidak patuhi isyarat lampu merah, memotong di garisan berkembar.

“Selain kesalahan yang diakategorikan tidak boleh kompaun (NC), kesalahan yang berstatus perbicaraan, kesalahan berkaitan kenderaan berat dan kesalahan pengubahsuaian ekzos kenderaan,” katanya dalam satu kenyataan media hari ini.

“Ataupun muat turun aplikasi di platform Google Playstore, Apple Appstore dan Huawei Appgalerry dan seterusnya boleh membuat pembayaran melalui aplikasi tersebut.


Ahli Parlimen boleh mencelah, tanya soalan pada sidang khas Parlimen- Saifuddin

KUANTAN 18 Julai – Ahli Parlimen boleh mencelah dan bertanya soalan, malah berbahas pada Mesyuarat Khas Dewan Rakyat yang akan berlangsung selama lima hari mulai 26 Julai, kata Menteri Komunikasi dan Multimedia Datuk Saifuddin Abdullah.

Beliau berkata penggunaan perkataan ‘penerangan daripada menteri’ pada takwim Parlimen adalah sebagai istilah dan tidak bermaksud ‘wakil rakyat hadir ke Parlimen sekadar untuk mendengar penerangan kerajaan’.

“Istilah ‘Penerangan daripada menteri’ itu adalah bermaksud menteri akan menyampaikan penerangan mengenai sesuatu dan setakat yang saya tahu, standing orders (peraturan-peraturan mesyuarat) membenarkan Ahli Parlimen untuk mencelah dan bertanya.

“… dan terpulang kepada Speaker jika hendak memberikan masa untuk dibahaskan. Bukan bermakna seseorang menteri itu bercakap dan yang lain mendengar sahaja,” katanya pada sidang media secara maya selepas menyampaikan sumbangan bakul makanan sekitar Parlimen Indera Mahkota, di sini hari ini.

Saifuddin berkata demikian semasa diminta mengulas tindakan segelintir ahli Parlimen pembangkang yang berpendapat lebih baik sidang khas Parlimen pada hujung bulan ini diadakan secara maya termasuk secara ‘Facebook live’ jika, sekadar mendengar kuliah menteri.

Saifuddin juga mengalu-alukan soalan termasuk daripada warganet yang kurang jelas mengenai penggunaan istilah ‘penerangan daripada menteri’ dan menyifatkan ia sebagai perkembangan sihat yang memberi peluang kepada beliau dan teman-teman kerajaan untuk memberi penjelasan sebenarnya.

Menerusi program hari ini, selain menyantuni individu yang layak, sumbangan bakul makanan menerusi Pakej Perlindungan Rakyat dan Pemulihan Ekonomi (PEMULIH) itu turut diberikan kepada Gabungan Pertubuhan Cina Malaysia (Huazong) Pahang melalui Pengerusinya Datuk Seri Ng Chong Keong.

Dalam perkembangan lain, Saifuddin yang juga Ahli Parlimen Indera Mahkota berkata, semua 6,000 bakul makanan menggunakan peruntukan RM300,000 di bawah PEMULIH yang diterimanya sudah selesai diagihkan hari ini, sejak dimulakan pada 10 Julai lalu.

Bakul makanan bagi Parlimen Indera Mahkota, menurut Saifuddin, berisi 11 barangan keperluan asas seperti beras, gula, tepung, milo, minyak masak dan susu menggunakan peruntukan PEMULIH, manakala sumbangan pelitup muka dan cecair basmi kuman menggunakan peruntukan Ahli Parlimen.

“Selepas ini, kita akan teruskan dengan pemberian bakul makanan sumbangan pelbagai pihak lain, termasuk daripada Perikatan Nasional (PN) yang menyediakan bakul makanan untuk semua 222 kawasan Parlimen dengan setiap satu akan menerima 500 unit.

“Sebagai Pengerusi PN Negeri, saya telah bermesyuarat dengan pihak terlibat dan melantik koordinator untuk pengagihan bakul makanan ini, melibatkan tujuh daripada PAS, Bersatu (enam) dan seorang daripada Gerakan,” katanya.

Saifuddin yang juga Ketua Badan Pimpinan Bersatu Pahang mengalu-alukan badan bukan kerajaan (NGO) untuk memaklumkan pihaknya jika ada individu yang layak menerima bantuan bakul makanan walaupun tidak dikategorikan sebagai B40, mengambil kira kesan pandemik COVID-19.

Katanya, sebelum ini terdapat data mengenai penerima B40 daripada pelbagai pihak termasuk sistem e-Kasih, namun kini akibat pandemik yang berpanjangan, ramai yang telah kehilangan mata pencarian dan mereka ini tidak dimasukkan dalam data berkenaan.

“Kita tahu semakin ramai terkesan kerana jumlah yang menelefon atau walk-in ke Pusat Khidmat Parlimen Indera Mahkota menunjukkan peningkatan, menyebabkan kita sentiasa menambah barangan di gerobok asnaf termasuk meletakkan susu bayi dan lampin pakai buang,” katanya.


Putera Philip meninggal dunia

LONDON 9 April- Istana Buckingham hari ini mengumumkan suami kepada Ratu Elizabeth II, Putera Philip meninggal dunia pagi tadi waktu tempatan pada usia 99 tahun.

Dalam kenyataan istana itu berkata: “Dengan rasa dukacita yang tinggi, Yang Mulia Ratu telah mengumumkan kematian suaminya yang tercinta, Yang Mulia Putera Philip, Duke of Edinburgh. Yang Mulia meninggal dunia dengan tenang pagi ini di Istana Windsor.”

“Duke of Edinburgh”, sebagaimana gelaran rasmi baginda, juga sentiasa menyokong isterinya yang juga monarki paling lama memerintah dengan menjelajah ke seluruh negeri sama ada atas urusan rasmi rasmi negara atau lawatan diraja.

Bagaimanapun pada 2017, Putera Philip memutuskan untuk bersara daripada tugasan menghadiri semua upacara rasmi ketika berusia 96 tahun selepas dimasukkan ke hospital selama dua malam kerana jangkitan.


Harga siling vaksin Sinovac di pasaran swasta ditetapkan mulai Ogos

PUTRAJAYA 23 Julai – Harga siling dan garis panduan penjualan vaksin COVID-19 keluaran Sinovac oleh pihak swasta akan ditetapkan mulai Ogos ini, kata Menteri Penyelaras Program Imunisasi Covid-19 Kebangsaan (PICK) Khairy Jamaluddin.

Beliau berkata Jawatankuasa Khas Jaminan Akses Bekalan Vaksin COVID-19 (JKJAV) akan bermesyuarat minggu depan antaranya berhubung penetapan harga siling untuk pasaran swasta.

“Harga siling itu bagi memastikan vaksin tidak dijual dengan harga terlalu tinggi,” katanya dalam sidang media perkembangan PICK bersama Menteri Kesihatan Datuk Seri Dr Adham Baba, di sini hari ini.

“Bekalan sudah selesai dihantar kepada kerajaan Persekutuan dan sebab itu Sinovac akan diberi dalam kuantiti yang kurang dalam program PICK,” katanya.

Menurut Pharmaniaga, ia membekalkan sebanyak 12 juta dos vaksin COVID-19 Sinovac kepada kerajaan untuk PICK dan kelompok dos terakhir dibekalkan pada 21 Julai, iaitu empat setengah bulan lebih awal daripada jadual kontrak asal.

Kontrak pembekalan Pharmaniaga kepada kerajaan adalah membekalkan sebanyak 12 juta dos vaksin COVID-19 Sinovac secara pengisian dan pembotolan dalam tempoh tujuh bulan iaitu antara Mei dan November 2021.

Menurut Khairy, sebagaimana dipersetujui sebelum ini, bahawa kerajaan Persekutuan akan memiliki stok vaksin yang mencukupi untuk PICK terlebih dahulu, sebelum penjualan vaksin dibuka untuk sektor swasta.


COVID: 19,991 kes baharu hari ini – KP Kesihatan

KUALA LUMPUR 10 Ogos – Kes baharu positif COVID-19 negara meningkat semula hari ini apabila mencatat 19,991 kes, setelah tiga hari berturut-turut mencatatkan penurunan.

Ketua Pengarah Kesihatan Tan Sri Dr Noor Hisham Abdullah menerusi hantaran di laman Twitter memaklumkan, bilangan kes baharu itu menjadikan jumlah kumulatif kes dalam negara kini 1,299,767.

Selangor kekal penyumbang tertinggi dengan 7,338 kes dilaporkan, diikuti Kuala Lumpur (2,374); Kedah (1,830); Sabah (1,383); Johor (1,344); dan Kelantan (1,030).

Perak pula merekodkan 953 kes; Sarawak (836); Pulau Pinang (743); Melaka (578); Negeri Sembilan (564); Pahang (539); Terengganu (378); Putrajaya (76); Perlis (24); dan Labuan (satu).


SPR diarah laksana undi 18 menjelang Disember

PUTRAJAYA 7 Sept – Suruhanjaya Pilihan Raya (SPR) diarahkan melaksanakan Undi 18 menjelang 31 Disember ini bagi mematuhi keputusan mahkamah, kata Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar.

“SPR diminta untuk melaksanakan apa sahaja yang perlu berlandaskan kuasa di bawah SPR yang disebut hakim di Sarawak untuk melaksanakannya,” katanya dalam sidang media selepas mengadakan lawatan ke SPR di sini hari ini.

Pesuruhjaya Kehakiman Alexander Siew How Wai membuat keputusan itu selepas membenarkan permohonan semakan kehakiman lima anak muda yang menggesa kerajaan melaksanakan segera pindaan Perlembagaan Persekutuan berkaitan penurunan umur mengundi daripada 21 kepada 18 tahun.

Wan Junaidi berkata kerajaan belum membuat keputusan untuk membuat rayuan berhubung keputusan mahkamah tersebut dan arahan daripada Mahkamah Tinggi Kuching itu masih kekal sebagai undang-undang yang perlu dipatuhi.

Wan Junaidi berkata antara perkara berbangkit selepas Parlimen meminda Perlembagaan untuk menurunkan umur pengundi dan calon adalah apabila terdapat negeri yang belum membuat pindaan terhadap Undang-Undang Tubuh Negeri bagi melaksanakan pencalonan 18 tahun sebagai calon Ahli Dewan Undangan Negeri (ADUN) di negeri terbabit.

Beliau berkata perbincangan menyeluruh perlu diadakan antara SPR dan Jabatan Peguam Negara mengenai tindakan yang perlu diambil jika negeri-negeri berkenaan masih tidak bersetuju dengan penurunan umur menjadi calon ADUN.


Tarikh luput vaksin COVID-19 dipanjangkan

PUTRAJAYA, 10 Januari – Tarikh luput vaksin COVID-19 yang digunakan di negara ini telah dipanjangkan tempohnya susulan penemuan data baharu mengenai kestabilan vaksin itu oleh syarikat pengeluar, kata Ketua Pengarah Kesihatan Tan Sri Dr Noor Hisham Abdullah.

“Bila NPRA (Bahagian Regulatori Farmasi Negara) memberi kelulusan bersyarat, ada rolling submission seperti data-data terkini diberikan, kita lihat vaksin tersebut lebih stabil.

“Jadi (tarikh luput) vaksin itu kami panjangkan walaupun pada botol dah kata luput, kami panjangkan dalam enam bulan ke setahun bergantung pada data kestabilan yang kami terima dari syarikat (pengeluar),” katanya pada Sesi Libat Urus Menteri Kesihatan Bersama Media di sini hari ini.

Pada November lepas, Dr Noor Hisham dilaporkan berkata NPRA telah meluluskan permohonan melanjutkan tempoh luput bagi vaksin CoronaVac dan Comirnaty, masing-masing bagi tempoh enam dan tiga bulan lagi berbanding tarikh asal yang dicetak pada label bebuli.

Pakar Perubatan Kesihatan Awam Bahagian Pembangunan Kesihatan Keluarga KKM Dr Saidatul Norbaya Buang pada sesi libat urus sama berkata secara purata pada masa ini sebanyak 7,000 suntikan dos penggalak kedua diberikan kepada penerima setiap hari.

Beliau berkata suntikan dos penggalak ditawarkan di 1,293 pusat pemberian vaksin (PPV) di seluruh negara iaitu di 104 hospital KKM, 754 klinik kesihatan dan 435 PPV swasta.

Beliau berkata individu dalam kumpulan keutamaan boleh mendapatkan vaksinasi tanpa janji temu atau secara ‘walk-in’ di hospital, klinik kesihatan atau PPV swasta, manakala kategori selain itu perlu membuat tempahan janji temu melalui aplikasi MySejahtera atau menelefon ke PPV swasta.


Lebih 1,200 terima manfaat projek inovasi komuniti TERAJU

Menteri di Jabatan Perdana Menteri (Tugas-Tugas Khas) Datuk Dr Abdul Latiff Ahmad berkata TERAJU menjalin kerjasama dengan 13 universiti awam dan tiga agensi kerajaan negeri bagi membangunkan 28 projek inovasi komuniti di 148 lokasi seluruh negara melibatkan peruntukan RM67.5 juta.

“Meskipun bumiputera adalah kaum majoriti di negara ini iaitu pada kadar 69.4 peratus (22.52 juta orang), namun status sosioekonomi khususnya jurang pendapatan serta pemilikan aset masih rendah terutamanya dalam kalangan B40,” katanya ketika lawatan tapak pembenihan dan penternakan ikan kelah di sini hari ini.

Abdul Latiff berkata program yang menggunakan pendekatan model quadruple helix itu bertepatan dengan hala tuju sedekad Tindakan Pembangunan Bumiputera 2030 (TPB2030) dalam memperkasa sosioekonomi komuniti B40.

Beliau berkata TERAJU dengan kerjasama Universiti Putra Malaysia (UPM) dan Universiti Teknologi Malaysia (UTM) serta konsultan dilantik, syarikat Far East Planet Sdn Bhd telah membuka peluang kepada golongan B40 untuk terlibat sebagai pemain dalam sektor berimpak tinggi yang akan menerajui industri masa depan.

Abd Latiff berkata sektor pertanian dan komoditi telah digariskan dalam TPB2030 sebagai antara Aktiviti Pertumbuhan Ekonomi Utama Bumiputera (KEGA) yang mampu menjana nilai dan peluang pekerjaan mengikut permintaan pasaran.

Beliau berkata TPB2030 menyenaraikan pertanian dan komoditi antara KEGA yang diunjurkan mencipta Lebihan Kendalian Kasar (GOS) bernilai RM25.06 bilion menjelang 2030 dengan mewujudkan pekerjaan langsung sebanyak 11,156 bagi golongan Bumiputera.

Pada majlis itu, Abdul Latiff yang juga Ahli Parlimen Mersing turut menyampaikan sijil lantikan kepada peserta program Dana Pembangunan Usahawan Bumiputera (DPUB) 2020 zon Selatan terdiri daripada tiga program utama iaitu penternakan ikan kelah dan spesies ikan tempatan, penternakan akuakultur udang kara (Lobster) dan pengeluaran produk bernilai tinggi berasaskan nanas. – BERNAMA


COVID-19: Kes baharu meningkat kepada 20,837 – KP Kesihatan

KUALA LUMPUR, 24 Ogos – Kes harian COVID-19 dalam negara hari ini meningkat semula ke paras 20,000 apabila sebanyak 20,837 kes dilaporkan dalam tempoh 24 jam lepas, kata Ketua Pengarah Kesihatan Tan Sri Dr Noor Hisham Abdullah.

Menerusi perkongsian data terkini jangkitan COVID-19 di laman Facebook dan Twitter, Dr Noor Hisham berkata dengan pertambahan kes hari ini, jumlah kumulatif COVID-19 di negara kini 1,593,602.

Menurutnya Selangor masih mencatat jumlah kes paling tinggi dengan 4,645 kes, diikuti Sabah (3,376), Pulau Pinang (2,054), Kedah (1,772), Johor (1,743), Sarawak (1,543), Kelantan (1,422), Kuala Lumpur (1,284) dan Perak (1,242).

Negeri lain yang mencatat kes di bawah angka 1,000 adalah Pahang dengan 521 kes, Melaka (396), Terengganu (383), Negeri Sembilan (351), Perlis (74), Putrajaya (27) dan Labuan (empat).- BERNAMA


Imigresen Perak tahan 27 warga asing dipercayai tiada dokumen penjalanan sah

IPOH 16 Julai – Seramai 27 lelaki warga asing dipercayai tidak mempunyai dokumen perjalanan yang sah ditahan Jabatan Imigresen Negeri Perak dalam empat serbuan menerusi Op Patuh, di sini, semalam.

Pengarah Imigresen Perak Hapdzan Husaini berkata, operasi bermula 9.30 pagi hingga 2 petang di tiga kilang di Bandar Lahat Baru, Pinji Estate dan Kawasan Perindustrian Pengkalan II Pusing serta sebuah restoran di Bandar Sri Pengkalan, Pusing itu dilakukan berdasarkan maklumat awam dan risikan pihaknya.

Beliau berkata seramai 74 warga asing diperiksa dalam operasi itu dan daripada 27 yang ditahan, kesemuanya terdiri daripada 18 warganegara Bangladesh, empat warganegara Indonesia dan Myanmar serta seorang Pakistan, kesemuanya berusia 30 hingga 52 tahun.

“Serbuan ke atas sebuah kilang percetakan di Kawasan Perindustrian Pengkalan II Pusing itu dilakukan selepas disyaki menggaji warga asing tanpa pas yang sah. Semasa kehadiran pegawai operasi, mereka (warga asing) lari bertempiaran hingga ada yang sanggup menggadai nyawa dengan memanjat pagar zink yang tajam di belakang premis terbabit.

“Kecekapan pegawai operasi yang bertindak mengepung kawasan kilang berkeluasan padang bola itu telah berjaya menahan lima pekerja warganegara Myanmar dan Bangladesh berumur 30 hingga 35 tahun,” katanya dalam kenyataan hari ini.

Beliau berkata kesemua warga asing itu disiasat mengikut Seksyen 6(1)(c) Akta Imigresen 1959/63 kerana tidak memiliki dokumen perjalanan sah dan Peraturan 39(b) Peraturan-peraturan Imigresen 1963 kerana melanggar syarat pas lawatan dengan bekerja secara tidak sah.


Kit ujian air liur sahaja bagi saringan ujian COVID-19 di sekolah KPM

KUALA LUMPUR, 8 Dis – Pelaksanaan saringan ujian COVID-19 di semua sekolah Kementerian Pendidikan (KPM) perlu menggunakan kit ujian air liur sahaja.

KPM dalam satu kenyataan memaklumkan penggunaan kit ujian secara calitan hidung adalah tidak dibenarkan dan tidak selaras dengan arahan KPM melalui surat bertarikh 28 Nov 2021.

Merujuk kepada gambar yang tular dalam media sosial bertajuk “Di sebuah sekolah guru-guru menjalani latihan amali dengan swab pelajar”, KPM telah menjalankan siasatan dan mendapati gambar tersebut melibatkan ujian saringan COVID-19 yang dilaksanakan di sebuah sekolah di Pahang.

Menurut KPM, secara keseluruhan, seramai 16 murid di sekolah berkenaan telah dipilih secara rawak untuk menjalani ujian saringan COVID-19 menggunakan kit ujian air liur.

“Bagaimanapun, demonstrasi calitan hidung turut dilaksana melibatkan empat guru dan empat murid yang dibimbing oleh dua jururawat masyarakat,” menurut kenyataan itu hari ini.

KPM menjelaskan, pengurusan ujian kendiri COVID-19 bagi murid sekolah KPM dilaksana mengikut ketetapan dalam Garis Panduan Pengurusan dan Pengoperasian Sekolah 3.0.

Menurutnya, pada 28 Nov 2021 KPM telah mengeluarkan surat pemakluman berkenaan pelaksanaan ujian saringan COVID-19 bagi murid sekolah rendah yang dibuat secara penggiliran bagi sekurang-kurangnya 10 peratus murid.

Berdasarkan surat siaran tersebut, katanya pelaksanaan ujian kendiri hanya melibatkan penggunaan kit ujian air liur yang dibekalkan oleh KPM dan dibuat dengan pemantauan guru.- BERNAMA


Suntik motivasi, ubah mentaliti pelajar

AYER KEROH 17 Februari – Seramai 100 pelajar Kolej Antarabangsa Yayasan Melaka (ICYM) terpilih mengikuti program motivasi Student Enhancement and Transformation Program (STEP), baru-baru ini.

Program yang diadakan di Forestay Taman Botanikal Melaka selama dua hari itu turut melibatkan 20 ahli jawatankuasa dan fasilitator yang terdiri dalam kalangan pensyarah ICYM sendiri.

“Pada masa sama, menerusi STEP juga ia diharap dapat membantu pelajar mengubah diri kepada sikap dan tingkah laku yang lebih baik sepertimana slogan program kali ini iaitu ‘Hentikan Alasan Mulakan Tindakan’,” katanya.

Sementara itu, Penyelaras Modul STEP Noriza Hussain berkata, kesemua aktiviti yang dirangka daripada program berkenaan adalah menjurus kepada kemenjadian pelajar, seterusnya membentuk azam dan tekad sera membantu pelajar keluar dari ‘kepompong’ selesa,

“Sebenarnya, program ini bukanlah hanya untuk berseronok-seronok dengan pelbagai aktiviti ‘outdoor’ sahaja, tetapi ia juga bertujuan mengingatkan pelajar supaya memahami apa yang tersurat dan tersirat dalam aktiviti yang dilakukan.


Banjir: 449 mangsa di Selangor, Johor dan Melaka dipindahkan ke PPS

KUALA LUMPUR, 10 Mac – Seramai 449 mangsa daripada 120 keluarga di Johor, Melaka dan Selangor dipindahkan ke pusat pemindahan sementara (PPS), susulan banjir setakat 8 pagi ini.

Laporan terkini kejadian bencana di seluruh negara yang dikeluarkan Pusat Kawalan Bencana Negara (NDCC) Agensi Pengurusan Bencana Negara (NADMA) pada jam 8 pagi ini, yang dimuat naik di Facebook rasminya, 202 mangsa daripada 54 keluarga dipindahkan ke tiga PPS yang dibuka semalam di Kluang, Johor.

Tiga PPS di Kluang adalah Dewan Kolam Air, Sekolah Kebangsaan (SK) Sri Kenchana dan SK Sungai Linau manakala di Melaka, ia melibatkan daerah Jasin dengan seramai 40 individu daripada 11 keluarga dipindahkan di PPS SK Parit Penghulu, yang dibuka Selasa (8 Mac).

Sementara itu, di Selangor, seramai 207 individu daripada 55 keluarga di daerah Kuala Langat dan Sepang, dipindahkan ke empat PPS yang beroperasi.

Kesemua PPS berkenaan adalah Balai Raya Kampung Orang Asli Bukit Serdang, Balai Raya Kampung Orang Asli Bukit Tadom, Dewan Orang Ramai Kampung Bukit Changgang dan SK Kota Warisan.- BERNAMA


Harga barang stabil awal tahun depan – PM

BERA, 12 Dis – Harga barang yang meningkat kini dijangka kembali stabil pada awal tahun depan setelah lebih banyak negara mula membuka sektor ekonomi masing-masing, kata Perdana Menteri Datuk Seri Ismail Sabri Yaakob.

“Kita ternak ayam tetapi makanan ayam datang dari luar, begitu juga dengan baja dan racun yang diimport dari luar…bila barang sedikit, permintaan banyak, tentu sahaja akan menyebabkan harga naik.

“Saya percaya keadaan ini akan beransur pulih apabila sektor ekonomi masing-masing dibuka dan pengeluaran akan kembali normal dan kita jangka Insya-Allah pada awal tahun depan harga kembali stabil,” katanya ketika berucap pada Program Khatan Perdana Parlimen Bera di Dewan Majlis Daerah Bera Padang Luas di sini, hari ini.

Mengulas lanjut, Perdana Menteri berkata menyedari rakyat yang terkesan akibat kenaikan harga barang, kerajaan telah menganjurkan program jualan murah yang menawarkan harga barang yang rendah selain memberi peruntukan dan insentif kepada golongan terkesan.

“Untuk bantu kurangkan beban rakyat, saya dimaklumkan harga barang di program jualan murah menawarkan diskaun 20 hingga 50 peratus selain kita juga beri insentif dan subsidi racun kepada petani…harga barang dijangka pulih awal tahun depan,” katanya.

Menurut beliau pelbagai program dan projek akan terus dilaksanakan kerajaan dalam usaha menjaga kepentingan serta kebajikan rakyat bagi mengurangkan beban mereka.

“Peruntukan itu telah ditambah bagi memastikan penduduk luar bandar turut menerima faedah-faedah antaranya kemudahan dari segi jalan kampung dan sebagainya,” kata Perdana Menteri.

Mengulas mengenai program hari ini, Ismail Sabri yang juga Ahli Parlimen Bera berkata program seumpama itu dilihat menerapkan konsep Keluarga Malaysia yang dapat mengeratkan hubungan pelbagai bangsa apabila ia turut disertai kaum Cina dan India.

“Bersama-sama kita dapat rapatkan hubungan sesama kita selaras dengan konsep Keluarga Malaysia, malah Keluarga Malaysia ini menerapkan supaya kita jaga keluarga orang lain seperti keluarga sendiri,” katanya.

Program anjuran Pemuda UMNO Bera itu disertai kira-kira 350 kanak-kanak berumur antara lima dan 12 tahun yang dikhatankan secara percuma dengan setiap peserta menerima topi keledar sebagai cenderahati. – BERNAMA


PDRM buka dua kertas siasatan, akan panggil Tommy mengenai bukunya

KUALA LUMPUR 5 Feb. – Polis Diraja Malaysia (PDRM) menerima tujuh laporan polis di seluruh negara berhubung kes bekas Peguam Negara Tan Sri Tommy Thomas berkaitan penulisan buku berjudul “My Story: Justice in the Wilderness” yang didakwa memfitnah banyak pihak.

Timbalan Ketua Polis Negara Datuk Seri Acryl Sani Abdullah Sani berkata, PDRM akan mengambil kenyataan semua pihak terbabit dengannya dan PDRM juga membuka dua kertas siasatan berkaitan kes berkenaan dan akan diserahkan kepada Jabatan Peguam Negara.

“Jadi perkara itu diserahkan kepada pegawai penyiasat untuk menjalankan siasatan dan untuk mengambil semua tindakan yang perlu,” katanya kepada pemberita selepas membuat tinjauan sekatan jalan raya (SJR) di Plaza Tol Sungai Besi di sini hari ini.

Semalam, bekas peguam negara sebelum Thomas dilantik, Tan Sri Mohamed Apandi Ali antara yang membuat laporan polis berkaitan kandungan buku tulisan Tommy itu yang didakwa turut memfitnah dirinya.

Dalam perkembangan lain Acryl Sani berkata, ketua kumpulan kongsi gelap dari China, Wan Kuok Koi yang dikenali sebagai “Broken Tooth” dikehendaki polis sebelum ini berikutan dakwaan terbabit kes gangsterisme dan penipuan berjumlah RM6 juta, didapati tidak berada di dalam negara.

“Setakat apa diberitahu kepada saya subjek ini sudah tidak berada di dalam negara ini dan dia terlibat dalam siasatan polis berhubung satu kes penipuan berlaku dalam negara,” katanya.

Lelaki berusia 65 tahun itu dikehendaki PDRM sejak 16 Oktober tahun lepas atas dakwaan terbabit kes gangsterisme dan penipuan berjumlah RM6 juta.

Wan sebelum ini menjalani hukuman penjara 14 tahun di Macau, selepas disabitkan kesalahan sindiket ceti haram atau along, pengubahan wang haram dan mengetuai kumpulan penjenayah, sebelum dibebaskan pada 2012.

Mengulas pelaksanaan SJR dalam tempoh Perintah Kawalan Pergerakan (PKP) yang didakwa longgar, Acryl Sani berkata, dakwaan itu adalah tidak benar bahkan pembukaan lebih banyak sektor ekonomi menyaksikan peningkatan jumlah kenderaan di setiap SJR seluruh negara.

“Peningkatan itu nampak ketara berbanding PKP sebelum ini jadi polis perlu memeriksa supaya orang awam yang mempunyai dokumen lengkap dibenarkan melakukan perjalanan.

“Boleh dikatakan sepanjang tempoh ini lebih 98 peratus orang awam yang melakukan perjalanan mempunyai dokumen berkenaan, jadi orang awam lain diminta bersabar untuk melepasi mana-mana sekatan jalan raya kerana pertambahan kenderaan itu memang telah dijangka,” katanya.


Inisiatif bantu rakyat, perniagaan bakal dikembalikan- Tengku Zafrul

KUALA LUMPUR 27 Jun – Kerajaan akan melaksanakan semula inisiatif membantu rakyat dan perniagaan yang pernah diperkenalkan sebelum ini susulan hadirnya Pelan Pemulihan Negara (PPN), kata Menteri Kewangan Tengku Datuk Seri Zafrul Abdul Aziz.

“Dengan hadirnya PPN, inilah masa yang tepat untuk kita kembalikan inisiatif sebegini (seperti sebelum ini) bagi membantu rakyat dan perniagaan,” katanya menerusi catatan di laman rasmi Facebook beliau pada Ahad.

“Teringat kembali peristiwa tahun lalu, bila kerajaan ini pertama sekali dalam sejarah perkenalkan i-Lestari, i-Sinar dan moratorium automatik untuk membantu rakyat hadapi cabaran COVID-19.

Tengku Zafrul berkata namun selepas itu ada dalam kalangan mereka yang sedar kesan positif pada rakyat dan mula menyokong program tersebut.

i-Sinar merupakan kemudahan pengeluaran dari Akaun 1 untuk ahli KWSP yang terjejas dalam tempoh krisis COVID-19 bagi membantu mereka meneruskan kelangsungan hidup.


Biar Tze Yong berjaya dengan caranya sendiri – Choong Hann

Susulan kejayaan cemerlang perseorangan negara Ng Tze Yong merangkul perak dalam kemunculan sulungnya di Sukan Komanwel 2022 Birmingham, sesetengah pihak mungkin berpendapat atlet itu sudah bersedia untuk ‘mencabar’ pemain profesional yang juga jaguh perseorangan Lee Zii Jia.

Pengarah Kejurulatihan Perseorangan Persatuan Badminton Malaysia (BAM) Wong Choong Hann bagaimanapun menekankan bahawa pihaknya tidak melatih pemain nombor 42 dunia itu untuk mengatasi Zii Jia.

Meskipun tewas 21-19, 9-21, 16-21 kepada pemain India Lakshya Sen dalam perlawanan akhir perseorangan lelaki, Tze Yong layak diberi pujian ekoran prestasi hebatnya sepanjang temasya itu, termasuklah mencipta dua kejutan ke atas dua pemain terutama dunia untuk mara ke final.

Tze Yong mengejutkan juara dunia Loh Kean Yew dari Singapura, 15-21, 21-14, 21-11, dalam pusingan suku akhir Sabtu lepas dan perseorangan ke-13 dunia Srikanth Kidambi dari India, 13-21, 21-19, 21-10, dalam separuh akhir pada Ahad.

Pemain berusia 22 tahun itu juga memainkan peranan penting dalam membantu kem badminton negara merampas emas daripada India dengan kemenangan 3-2 Selasa lepas.

Tze Yong mengalahkan Kidambi 21-19, 8-21, 21-16 dalam perlawanan ketiga pusingan akhir berpasukan campuran, sekali gus membuka laluan untuk Malaysia meraih emas.

Bagaimanapun, Choong Hann berkata masih banyak yang perlu dilakukan pihaknya untuk membantu Tze Yong memperoleh lebih banyak kejayaan pada masa akan datang.

“Kami akan terus melatihnya menerusi program sedia ada dan biarkan faktor masa menjadi penentu. Kami tidak akan mengubah sasaran kami atas sebab tekanan yang tidak perlu,” katanya kepada Bernama.

Mengenai prestasi Tze Yong sepanjang temasya itu, Choong Hann gembira melihat kemajuan atlet dari Johor itu yang telah menunjukkan permainan yang baik dan mengatasi pemain dengan ranking lebih tinggi.


Lima lagi PPS dibuka, mangsa banjir di Johor meningkat kepada 1,093 orang

JOHOR BAHRU, 24 Januari – Jumlah mangsa banjir di Johor terus meningkat kepada 1,093  orang setakat 4 petang ini berbanding 422 mangsa yang direkodkan pada pukul 2 petang tadi, susulan hujan lebat yang turun tidak henti-henti sejak awal pagi tadi.

Jawatankuasa Pengurusan Bencana Negeri (PPBN) memaklumkan lima lagi pusat pemindahan sementara (PPS) baru dibuka menjadikan kesemuanya 13 PPS di Daerah Kluang, Segamat dan Kota Tinggi.

Bagi Daerah Kluang pula, seramai 75 orang daripada 19 keluarga dipindahkan ke empat PPS sementara 43 penduduk daripada enam keluarga di Daerah Kota Tinggi dipindahkan ke sebuah PPS,” kata jawatankuasa itu dalam satu kenyataan, petang ini.

Menurut jawatankuasa itu juga, setakat ini tiada jalan yang ditutup di negeri ini dengan kesemuanya masih boleh dilalui oleh semua kenderaan.

Berdasarkan data Jabatan Pengairan dan Saliran, empat sungai di Johor telah melepasi paras berbahaya dengan trend menaik iaitu Sungai Muar (muara Sungai Gemas) berada di paras 19.04 meter (m), Sungai Lenik (Ladang Chaah) di paras 6.4m, Sungai Segamat (Segamat Kecil) di paras 37.97m dan Sungai Kahang (Kampung Contoh) di paras 14.41m.


Pelan tindakan teknologi dron Malaysia 2022-2030 akan dibangunkan – PM

Perdana Menteri berkata itu antara perkara yang diputuskan dalam mesyuarat kedua Majlis Ekonomi Digital dan Revolusi Perindustrian Keempat Negara (MED4IRN) dipengerusikan beliau hari ini, yang turut dihadiri menteri-menteri serta ketua-ketua jabatan dan agensi terlibat.

“Malaysian Research Accelerator for Technology and Innovation (MRANTI) sebagai agensi penyelaras dan sekretariat MDTAP30 akan melaporkan kemajuan kepada ahli majlis melalui Kluster Teknologi Baru Muncul,” menurutnya dalam kenyataan hari ini.

Ismail Sabri berkata satu Sistem Pengurusan Trafik Pesawat Tanpa Pemandu (UAS-TM) juga akan dibangunkan bagi meningkatkan Kecekapan Proses Pendaftaran Operator Dron untuk menambahkan pendaftaran UAS menjelang 2030.

Selain itu, mesyuarat mengambil maklum perkara yang dibangkitkan oleh pemain industri seperti kerenah birokrasi yang akan diteliti bagi mengembangkan industri dron negara.

Ismail Sabri berkata industri dron di Malaysia berpotensi menjana pertumbuhan sebanyak RM50.71 bilion kepada Keluaran Dalam Negara Kasar (KDNK) dan berupaya mewujudkan 100,000 peluang pekerjaan menjelang 2030.

Beliau berkata kerajaan juga akan memperkukuh kerjasama dengan Microsoft Malaysia dalam bidang keselamatan siber dan kes penipuan dalam talian bagi menyokong visi pembangunan digital negara.

Perdana Menteri berkata program secara menyeluruh akan dilaksanakan kepada seluruh Keluarga Malaysia termasuk forum kesedaran, bengkel kemahiran dan latihan teknikal bagi sektor awam serta swasta.

Selain itu, mesyuarat bersetuju menubuhkan Jawatankuasa Ekonomi Perkongsian yang diterajui Kementerian Komunikasi dan Multimedia bagi menyelaras inisiatif serta program berkaitan Ekonomi Perkongsian di peringkat nasional membabitkan sektor awam, swasta, komuniti dan akademik.

MED4IRN juga bersetuju melaksanakan strategi berkaitan pembangunan Omnibus Act-Public Sector (Data Sharing) Act melalui Dasar Perkongsian Data Sektor Awam (DPDSA) dan Dasar Perkongsian Data Nasional (NDSP) bagi meningkatkan ekosistem perkongsian data negara yang lebih kondusif.

Ismail Sabri berkata perusahaan kecil dan sederhana (PKS) akan terus diperkasa melalui pendigitalan dan satu rangka kerja berintegrasi iaitu mekanisme Penyelesaian Pertikaian Dalam Talian (ODR) akan diwujudkan bagi mengadili serta menyelesaikan tuntutan kecil selain meningkatkan aktiviti e-dagang merentas sempadan.

“Selain itu, status pekerja ekonomi gig juga akan sentiasa dipantau untuk memastikan golongan ini mempunyai jaminan dari segi kewangan dan perlindungan undang-undang yang mencukupi,” katanya.

Perdana Menteri juga berkata liputan rangkaian 5G kini telah mencapai lebih 30 peratus di kawasan berpenduduk dan Digital Nasional Berhad (DNB) menyasarkan capaian 40 peratus menjelang akhir tahun ini serta sebanyak 80 peratus di kawasan berpenduduk menjelang 2024.

“Kerajaan berharap program pendigitalan yang telah dilaksanakan oleh pelbagai kementerian dan agensi akan terus dipertingkat dalam usaha mengekalkan momentum pendigitalan sedia ada seterusnya memacu agenda pendigitalan negara,” katanya. – BERNAMA


72 lokasi bazar Ramadan beroperasi di KL mulai Ahad ini

KUALA LUMPUR, 29 Mac – Sebanyak 72 lokasi bazar Ramadan membabitkan 5,000 gerai akan beroperasi di sekitar ibu kota sepanjang bulan Ramadan dijangka bermula Ahad ini.

“Walaupun selepas 1 April kita telah masuk fasa peralihan ke endemik, kita mahu mengingatkan masyarakat agar sentiasa menjaga penjarakan dan SOP (prosedur operasi standard) lain, ” katanya kepada pemberita ketika melawat tapak penyusunan penjaja di Jalan Dungun dan Jalan Gelenggang di sini hari ini.

Beliau berkata kementerian juga menyasarkan penglibatan lebih 10,000 sukarelawan atau ‘duta komuniti’ bertujuan memantau, memberi peringatan, nasihat dan teguran berkaitan pematuhan SOP bagi mengekang penularan COVID-19.

Shahidan berkata Dewan Bandaraya Kuala Lumpur (DBKL) juga mengenal pasti dan mewujudkan beberapa lokasi strategik bagi penyusunan penjaja di sekitar ibu negara bagi membolehkan mereka menjalankan perniagaan secara berpusat, lebih sistematik dengan ruangan lebih kondusif.

“Penyusunan semula penjaja ini akan diperkenalkan di seluruh kawasan di Kuala Lumpur, paling penting kita hendak pastikan penduduk sekitar tidak terganggu dengan kehadiran penjaja yang mahu mencari rezeki,” katanya.

Katanya, program penyusunan semula penjaja itu juga mendapat kerjasama badan bukan berkanun (NGO) yang memberi kelebihan kepada penjaja antaranya kanopi percuma dan diskaun sewaan tapak.- BERNAMA


Jadikan kilang sebagai PPV jika punya pekerja asing- PM

KUALA LUMPUR 29 Ogos – Perdana Menteri Datuk Seri Ismail Sabri Yaakob hari ini menegaskan agar semua pemilik kilang yang mempunyai pekerja asing menjadikan premis mereka sebagai pusat pemberian vaksin (PPV).

Menerusi satu hantaran di laman Facebook beliau, Ismail Sabri berkata, kilang-kilang seharusnya menyumbang kepada percambahan ekonomi dan bukan menjadi pusat penyebaran COVID-19.

“Saya juga telah berjumpa dan berbincang dengan Ketua Setiausaha Kementerian Kesihatan dan Ketua Pengarah Kesihatan supaya pekerja asing tidak lagi perlu beratur dan menyebabkan kesesakan di PPV sebaliknya hanya mendapatkan vaksin di tempat mereka bekerja.

“Pendirian kerajaan adalah jelas dan tegas bahawa sesebuah kilang itu hanya dibenarkan untuk beroperasi semula setelah mencapai 80 peratus kadar vaksinasi,” katanya.

Beliau berkata pemberian vaksin secara pandu lalu juga akan dipertingkat dalam masa terdekat supaya rakyat tidak perlu menunggu lama, cukup sekadar 15 minit di dalam kereta dan boleh terus mendapatkan dos suntikan.


Kerajaan beri keutamaan peruntukan penyelenggaraan aset dalam penyediaan Bajet 2023 – Mustapa

JELI, 19 Jun – Unit Perancang Ekonomi, Jabatan Perdana Menteri (EPU) dan Kementerian Kewangan (MOF) telah diminta supaya memberi keutamaan terhadap peruntukan penyelenggaraan aset bagi semua kementerian dalam penyediaan Bajet 2023.

Menteri di Jabatan Perdana Menteri (Ekonomi) Datuk Seri Mustapa Mohamed berkata pada April lepas EPU membentangkan kertas Jemaah Menteri mengenai keperluan menyediakan peruntukan lebih besar untuk menyelenggara aset-aset kerajaan termasuk peralatan, bangunan dan jalan raya.

“Peruntukan penyelenggaraan bagi kementerian yang mempunyai prestasi perbelanjaan rendah dicadang diagih semula bagi menampung keperluan perbelanjaan penyelenggaraan kepada kementerian yang memerlukan.

Beliau berkata demikian kepada pemberita semasa melakukan lawatan kerja ke Laluan Persekutan FT004 di sempadan Gerik, Perak dan Jeli, di sini hari ini, yang turut disertai Pengarah Jabatan Kerja Raya (JKR) Kelantan, Ir Mohd Suhaili Ismail.

Sementara itu, mengulas mengenai aduan kerosakan Lebuhraya Timur-Barat yang sering dibangkitkan oleh pengguna, beliau berkata JKR Kelantan telah mengemukan laporan terperinci mengenai isu penyelenggaraan lebuh raya tersebut terutama berkaitan kekangan peruntukan.

“Bagi jajaran Kelantan, sebanyak RM16.6 juta telah dibelanjakan pada 2021 untuk kerja-kerja penyelenggaraan manakala sebanyak RM10.9 juta pula diperuntukan bagi penyelenggaraan di 11 lokasi jajaran pada tahun ini.

“Secara keseluruhan, penyelenggaraan di sepanjang lebuh raya ini telah dilaksanakan secara berperingkat namun peruntukan lebih besar diperlukan untuk penyelenggaraan lebuh raya terutama bagi jajaran di Perak dan sempadan di Kelantan” katanya.- BERNAMA


Medan uji adrenalin, atasi rasa gayat

AYER KEROH 14 Februari – Bagi yang sudah jemu bergambar di lokasi tinggalan sejarah di Banda Hilir, apa kata uji tahap adrenalin anda dengan melepasi laluan berhalangan dan aktiviti lasak mendebarkan di Melaka Skytrex Adventure Park di Taman Botanikal Ayer Keroh.

Sebagai satu-satunya lokasi sukan ekstrem di kawasan selatan antara tarikan utama adalah melepasi laluan pada ketinggian 25 meter yang tergantung antara pokok, cabaran itu nampak mudah namun ia menguji tahap keberanian dan perasaan gayat anda ketika berada di tempat tinggi.

Wartawan Melaka Hari Ini (MHI) menghabiskan masa hampir lima jam untuk melengkapkan 35 cabaran disediakan dan ternyata ia bukan perkara mudah kerana memerlukan semangat berpasukan yang tinggi dan keberanian.

Bagi pengunjung berminat boleh memilih tiga tahap kesukaran halangan dengan ‘Little Dino’ direka agar sesuai untuk mereka yang mahu beriadah bersama anak kecil.

Tahap kesukaran meningkat apabila tiba di ‘Pahlawan Trail’ dan menjadi lebih mencabar di peringkat akhir halangan disediakan di ‘Ektreme Warrior’, sekali gus melengkapkan semua 35 cabaran.

Selepas mendengar taklimat daripada petugas di pintu masuk taman itu, kami diberi pendedahan tentang tatacara keselamatan sepanjang berada di atas kanopi pokok dan diajar memakai abah-abah bagi mengelakkan sebarang insiden tidak diingini sepanjang mengikuti aktiviti lasak disediakan.

Bagi siri pertama cabaran kami perlu memanjat tangga setinggi hampir 10 meter sebelum melengkapi hampir lima cabaran di peringkat awal Extreme Warrior.

Jika tidak melakukan persediaan atau jarang terbabit dalam aktiviti lasak, anda pasti berdepan kesukaran berikutan perlu meniti tali hampir lima meter dan papan yang digantung.

Namun jika kurang yakin untuk meneruskan cabaran anda boleh mengundurkan diri di ‘checkpoint’ disediakan, atas faktor keselamatan tidak perlu malu atau segan meskipun ia dinamakan sebagai ‘Chicken Exit’.

Sebaik melengkapi fasa pertama itu, ada dalam kalangan peserta yang hampir kecundang akibat kepenatan, namun hasil semangat pasukan semuanya sepakat untuk maju ke peringkat seterusnya.

Tatkala rasa penat mulai membelenggu diri, tahap keyakinan pula hampir musnah berikutan cabaran yang awalnya hanyalah ‘ringan-ringan’ kini semakin sukar ditambah pula perasaan gayat mula menghantui kerana berada di tempat tinggi.

Perjalanan dari pokok ke pokok itu bukannya mudah kerana bukan sahaja perlu meniti tali malah anda juga perlu memanjat jambatan jaring disediakan selain melompat dari tali ke tali sesekali menguji motivasi diri ini.

Apabila berjaya merentasi dari satu pokok ke satu pokok yang lain ia umpama satu kejayaan besar bagi kami berikutan cabaran itu bukan mudah jika sesekali terlihat pangkal pokok yang semakin kecil jika dibandingkan dengan daun baru berpucuk.

Bagi melupakan kepenatan dan segala pemikiran negatif ‘bercakap’ dengan pokok mampu meningkatkan semula motivasi dalam diri selain pada masa yang sama hati terjentik dengan keindahan ciptaan tuhan.

Perasaan gementar dan takut amat menghantui diri ketika kami melengkapkan 23 cabaran awal, meskipun sudah sampai di tengah trek namun sesekali berasa kaki sudah tidak lagi berdaya untuk melangkah, cuma kata-kata semangat daripada rakan yang boleh membantu anda.

Ditambah tusukan minda yang pengecut akan tempat tinggi membuatkan hati rasa gerun apabila angin yang mula menderu menggoyangkan pokok menjadi tempat berpaut.

Sebaik sampai di cabaran berikutnya apabila kami perlu melintasi jambatan tali yang disusun secara ‘zig-zag’ kaki penulis mula bergetar dan tidak berjaya mengawal diri lalu tergelincir menjadikan keadaan cemas seketika.

Memandangkan diri ini merupakan peserta terakhir dan atas semangat diberikan rakan akhirnya saya berjaya memanjat semula tali tersebut biarpun pasukan keselamatan berada dalam perjalanan untuk menurunkan penulis dari cabaran itu.

Namun hati tetap bersyukur biarpun hampir kecundang di cabaran akhir itu sesekali perasaaan bersemangat datang semula sebaik disuntik oleh petugas yang menjaga kami di sepanjang ekspedisi di atas pokok.

Orang ramai yang ingin menguji pengalaman mendebarkan boleh berkunjung ke lokasi ini pada bila bila masa demi menguji ketahanan fizikal dan mental.

Eksekutif Pengurusan Bakat Melaka Sytrex, Mimie Marina Salim berkata, orang ramai disarankan melakukan tempahan tiket menerusi laman web bagi memastikan slot yang ditawarkan dapat dipenuhkan mengikut jadual ditetapkan.

“Melaka Skytrex beroperasi setiap hari dari jam 9 pagi hingga 5 petang merupakan sebuah pusat ekstrem bersesuaian untuk seisi keluarga,” katanya.


Majikan swasta digesa beri pelepasan cuti am pada Jumaat, Sabtu ini

Beliau berkata hal ini bagi memenuhi tujuan dan hasrat pemberian hari kelepasan itu oleh kerajaan Persekutuan dalam menggalakkan rakyat Malaysia keluar mengundi sempena Pilihan Raya Umum ke-15 (PRU15), Sabtu ini.

Katanya, cuti umum itu diisytiharkan di bawah Seksyen 8, Akta Hari Kelepasan 1951 (Akta 369) yang merupakan cuti am diperuntukkan kepada pekerja di sektor swasta menurut Seksyen 60D(1)(b) Akta Kerja 1955.

“Menurut peruntukan ini, majikan boleh menggantikan mana-mana hari lain sebagai ganti cuti am bergaji kepada pekerja,” katanya dalam satu kenyataan hari ini.

Justeru, Saravanan berkata majikan dikehendaki memaklumkan kepada pekerja sama ada memilih tarikh pada 18 dan 19 Nov sebagai hari cuti am atau menggantikannya dengan tarikh-tarikh lain.

Kerajaan mengumumkan cuti umum di seluruh negara pada Jumaat dan Sabtu ini untuk memudahkan pergerakan rakyat Malaysia ke lokasi mengundi, manakala negeri yang menjadikan Jumaat dan Sabtu sebagai hari kelepasan mingguan maka Ahad, 20 Nov ditetapkan sebagai hari kelepasan tambahan. – BERNAMA


Ibu Menteri Pelancongan, Seni dan Budaya meninggal dunia

KUCHING 17 Jun – Ibu Menteri Pelancongan, Seni dan Budaya Datuk Seri Nancy Shukri, Bibi MacPherson, 90, yang juga pelopor wanita berpolitik di Sarawak meninggal dunia jam 10.54 di sini, malam tadi.

Allahyarhamah Bibi menghembuskan nafas terakhirnya di kediaman Nancy di Kampung Panglima Seman Kuching dan akan dikebumikan di Tanah Perkuburan Islam Jalan Samariang di sini, selepas solat zohor hari ini.

Menurut kenyataan yang dikeluarkan pejabat Nancy hari ini, Bibi sepanjang hidupnya adalah antara wanita yang menyumbang bakti terhadap kebajikan dan hak-hak wanita di Sarawak terutamanya di kawasan luar bandar.

Allahyarhamah antara nama besar yang menyumbang kepada tertubuhnya sayap kaum ibu dalam sejarah politik Melayu Sarawak dan sejarah perjuangannya itu telah didokumentasikan di dalam sebuah buku berjudul “The Pioneer: Sarawak Women in Politics” yang dilancarkan oleh Yang di-Pertua Negeri Sarawak Tun Abdul Taib Mahmud pada 2015.

Bibi merupakan anak sulung kepada John Andrew Macpherson, Residen British di Bahagian Ketiga Sarawak semasa zaman pemerintahan Brooke dan ibunya, Chua Eng Dok, seorang wanita berketurunan Cina-Iban berasal dari Kapit yang merupakan keluarga kepada Tun Datuk Patinggi Jugah anak Barieng, salah seorang pejuang kemerdekaan Sarawak.

Di ketika zaman Jepun memerintah Sarawak, ramai penjawat awam berbangsa Eropah di Sarawak telah diburu dan kemudian mereka dibunuh maka begitulah juga nasib ayah kepada Bibi yang menemui ajalnya di pedang samurai Jepun.

Bibi dan adik lelakinya, Bujang MacPherson, bagaimanapun diselamatkan oleh pengasuh mereka seorang wanita Melayu bernama Rokiah yang telah membesarkan kedua-duanya seperti anak sendiri di Kampung Panglima Seman di sini.

Bertemu jodohnya pada usia 17 tahun dengan seorang guru dari Kampung Santubong, Shukri Mahidi, hasil perkahwinan mereka telah dikurniakan 11 orang cahaya mata dan Nancy merupakan anak yang ke-10.


Khairy janji pikul amanah bersungguh demi Keluarga Malaysia

Menerusi ciapan di Twitternya, bekas Menteri Sains, Teknologi dan Inovasi itu turut berterima kasih kepada Perdana Menteri Datuk Seri Ismail Sabri Yaakob atas kepercayaan diberikan kepadanya untuk menganggotai Kabinet baharu.

“Terima kasih kepada YAB PM @IsmailSabri60 atas kepercayaan yang diberi. Insya-Allah amanah yang sangat berat ini akan saya pikul dengan bersungguh demi Keluarga Malaysia,” katanya.

Sekadar menyebut nama tertentu antaranya, Datuk Chua Jui Meng berkelulusan undang-undang dan Datuk Seri Liow Tiong Lai (sains) pernah dilantik sebagai Menteri Kesihatan.

Kelebihan Khairy Jamaluddin yang berkelulusan Sarjana Muda Falsafah, Politik dan Ekonomi dari Universiti Oxford, England adalah pengalamannya secara langsung mengendalikan pandemik COVID-19 di negara ini dalam Kabinet lepas.


PRN Johor: KPM mohon sekolah menengah dikecualikan sebagai pusat mengundi

Menteri Kanan Pendidikan Datuk Dr Radzi  Jidin berkata ini bagi memastikan kelancaran  perjalanan peperiksaan Sijil Pelajaran Malaysia (SPM) yang akan bermula dari 2 hingga 29 Mac ini.

“Saya dapat maklumat dalam beberapa sesi libat urus ada dinyatakan oleh guru-guru bahawa sekolah menengah akan digunakan sebagai pusat mengundi pada PRN akan datang.

Secara rasminya, kita masih belum menerima permohonan daripada SPR untuk menggunakan premis sekolah walaupun kita tahu biasanya sekolah akan digunakan dan kami di kementerian sebelum ini telah buat ketetapan seboleh-bolehnya tidak mahu sekolah menengah digunakan,” katanya kepada pemberita selepas  sesi libat urus bersama warga pendidik dan Persatuan Ibu Bapa dan Guru (PIBG) Kota Iskandar di sini, hari ini.

“Kita mohon sebaik-baiknya sekolah menengah tidak digunakan sebagai pusat mengundi, untuk sekolah rendah tidak jadi masalah, kerana ini (peperiksaan SPM) melibatkan masa depan anak-anak kita.

Ini masa yang sukar untuk mereka kerana penyusunan di sekolah telah diatur sebaik mungkin, kita tidak mahu sebarang gangguan terhadap anak-anak dan guru-guru, selain mahu memastikan perjalanan SPM dapat dijalankan dengan baik,” katanya.

SPR telah menetapkan 12 Mac ini sebagai hari pengundian bagi PRN Johor dengan hari penamaan calon ditetapkan pada 26 Feb dan tarikh mengundi awal pula pada 8 Mac.


Pembukaan sempadan: Malaysia jangka tarik dua juta pelawat antarabangsa

SEPANG, 1 April – Malaysia dijangka menarik dua juta pelancong antarabangsa tahun ini dengan RM8.6 bilion pendapatan pelancongan berikutan pembukaan semula sempadan, kata Menteri Pelancongan, Seni dan Budaya Datuk Seri Nancy Shukri.

“Kita menunggu dengan sabar untuk saat ini. Ini seperti Hari Raya kita,” kata Nancy semasa mengalu-alukan ketibaan 220 penumpang pesawat Etihad Airways dari Abu Dhabi di Lapangan Terbang Antarabangsa Kuala Lumpur (KLIA) di sini hari ini.

Nancy berkata terdapat kira-kira 100 penerbangan yang dijadualkan tiba di lapangan terbang Malaysia hari ini, membawa lebih 10,000 penumpang termasuk pelawat asing, dengan 80 daripadanya melalui KLIA dan klia2.

“Industri teruja untuk mengalu-alukan pengunjung sekali lagi selepas aktiviti pelancongan sunyi sejak dua tahun lepas,” katanya sambil menambah bahawa mereka telah bersedia terutamanya pengendali inap desa dan ekopelancongan di kawasan luar bandar.

Nancy berkata pemain industri diharap menggunakan kebijaksanaan digital untuk mempromosi produk masing-masing kerana trend pelancong kini lebih cenderung kepada melancong dalam kumpulan kecil dan keluarga.

Beliau berkata pelbagai program pelancongan juga telah disusun untuk tahun ini seperti majlis iftar bagi menonjolkan adat budaya Malaysia dan produk pelancongan seperti tempat hiburan dan membeli-belah di Genting Highlands dan Cameron Highlands serta percutian di pulau yang mendapat permintaan memberangsangkan.

Sementara itu, Timbalan Ketua Pengarah (Pengurusan) Jabatan Imigresen Datuk Zakaria Shaaban pula berkata fasiliti di 183 pintu masuk negara telah bersiap siaga menerima kedatangan pengembara dengan kaunter manual telah diaktifkan 50 peratus manakala ‘auto gate’ telah aktif 100 peratus.

“Pihak imigresen bersedia membuka lebih banyak kaunter manual bergantung kepada keperluan. Setakat ini kaunter sedia ada mampu menampung ketibaan pengembara tanpa berlaku apa-apa kesesakan,” katanya.

Pengarah Urusan Malaysia Airports Holdings Bhd (MAHB) Datuk Iskandar Mizal Mahmood berkata pihaknya telah melakukan persediaan rapi sejak sebulan lepas dengan kerjasama Kementerian Pengangkutan dan Kementerian Kesihatan bagi memastikan proses ketibaan dan waktu menunggu untuk pengembara ringkas dan cepat.

Beliau berkata sukarelawan dan pasukan petugas MAHB telah digerakkan di kawasan lapangan terbang untuk membantu pengembara  terutamanya dari segi penggunaan aplikasi MySejahtera untuk tempoh dua minggu.


25 rakyat Malaysia dari Nigeria selamat tiba di tanah air

KUALA LUMPUR 12 Julai – Seramai 25 rakyat Malaysia di Lagos, Nigeria selamat tiba di tanah air pada jam 9.15 pagi semalam dengan penerbangan repatriasi yang diatur oleh kerajaan negara itu melalui pesawat Air Peace.

Timbalan Menteri Luar, Datuk Kamarudin Jaffar berkata kepulangan kumpulan kedua rakyat Malaysia itu telah dimudah cara oleh Suruhanjaya Tinggi Malaysia di Abuja, Nigeria dengan kos pembiayaan penerbangan ditanggung secara persendirian oleh penumpang.

“Pada kesempatan ini, saya bagi pihak kerajaan Malaysia ingin merakamkan penghargaan kepada kerajaan Nigeria yang telah membantu menjayakan kepulangan kumpulan rakyat Malaysia berkenaan,” katanya dalam kenyataan, semalam.

Sebelum ini, 27 orang rakyat Malaysia di Nigeria telah pulang ke tanah air pada 24 Jun lepas menerusi penerbangan repatriasi anjuran kerajaan Emiriah Arab Bersatu (UAE).

Menurut kenyataan itu, pesawat hari ini turut dinaiki 67 penumpang dari pelbagai negara yang terkandas di Nigeria sejak penularan pandemik COVID-19 termasuk sembilan warganegara Australia; Brunei (tiga); China (satu); Filipina (tiga); Indonesia (satu) dan Kanada (satu).

Enam warganegara Nigeria serta seorang dari Pakistan; Singapura (1); Taiwan (9) dan 32 warganegara Thailand turut berada dalam pesawat itu yang transit di Lapangan Terbang Antarabangsa Kuala Lumpur (KLIA) sebelum meneruskan perjalanan pulang ke tanah air masing-masing dengan penerbangan komersial yang dijadualkan.

Dalam kenyataan sama, Kamarudin, yang juga Pengerusi Pasukan Petugas COVID-19 Kementerian Luar, turut memaklumkan seramai 11 pelajar Malaysia dari Khartoum, Sudan telah pulang ke tanah air melalui penerbangan repatriasi Emirates Airlines di KLIA pada jam 3.44 petang semalam.

Katanya, kepulangan sekumpulan rakyat Malaysia itu telah dimudah cara oleh Kedutaan Besar Malaysia di Khartoum dengan kos pembiayaan penerbangan ditanggung secara persendirian oleh penumpang.

Kamarudin berkata Kementerian Luar melalui Perwakilan-Perwakilan Diplomatik Malaysia di luar negara akan terus memantau situasi semasa serta bekerjasama dengan pihak berkuasa tempatan dalam usaha memberi bantuan sewajarnya kepada rakyat Malaysia yang terkesan dengan COVID-19.


Anak Melaka kini bergelar juara dunia – KM

AYER KEROH 28 Ogos – Ketua Menteri Datuk Seri Utama Sulaiman Md Ali merakamkan ucapan tahniah di atas kejayaan beregu badminton negara, Aaron Chia dan Soh Wooi Yik yang muncul juara pada Kejohanan Badminton Dunia di Tokyo, Jepun, hari ini.

“Tentu sekali, seluruh rakyat Malaysia tumpang gembira dengan berita kejayaan pasangan berkenaan, lebih-lebih lagi buat Aaron Chia yang berasal dari bumi bertuah, Melaka.


Usul tergempar tidak pakai tali leher diluluskan

SERI NEGERI 14 Mac – Persidangan Pertama, Pengggal Kedua, hari kedua Dewan Undangan Negeri (DUN) Melaka Ke-15, hari ini dibuka dengan usul tergempar mengenai tatacara berpakaian memasuki DUN tanpa mengenakan tali leher.

Usul itu disuarakan oleh Ahli Dewan Undangan Negeri (Adun) Telok Mas, Datuk Abdul Razak Abdul Rahman dan disokong oleh Adun Gadek, VP Shanmugam.

Abdul Razak membentangkan usul di bawah Peraturan Mesyuarat Dewan 17(5)(c) yang membenarkan sesuatu usul dicadangkan tanpa notis atau secara lisan untuk menangguhkan kuatkuasa peraturan-peraturan Mesyuarat Dewan 32 mengenai tatacara pakaian semasa mesyuarat dewan.

Speaker DUN, Datuk Wira Ibrahim Durum menerima usul tersebut sekiranya tatacara pakaian mengikut kelaziman Ahli Parlimen atau Adun seperti pemakaian suit berwarna gelap dan memakai baju batik adalah dibenarkan.

Tambah Abdul Razak, usul itu turut terpakai untuk ketua-ketua jabatan, ketua-ketua agensi, agensi pemerhati dan arahan itu tertakluk dari semasa ke semasa.

Selepas melalui undian, Ibrahim meluluskan usul tergempar tersebut dengan menerima sokongan dari 24 Adun, dua Adun berkecuali dan dua Adun tidak hadir.

Adun Bukit Katil, Adly Zahari tidak hadir ke persidangan terbabit kerana menghadiri Persidangan Parlimen, manakala Adun Ayer Limau, Datuk Hameed Mytheen Kunju Basheer tidak hadir atas faktor tidak sihat.


Lampu ketupat, kelip-kelip indahkan kawasan MPHTJ

AYER KEROH 5 April – Bagi memeriahkan lagi sambutan Hari Raya Aidilfitri tidak lama lagi, Majlis Perbandaran Hang Tuah Jaya (MPHTJ) menghias lapan lokasi dalam kawasan pentadbirannya dengan lampu kelip-kelip dan berbentuk ketupat.

Sapiah berkata antara lokasi berkenaan adalah pintu gerbang Ayer Keroh, jejantas Melaka Mall dan bawah jejambat persimpangan Pusat Dagangan Antarabangsa Melaka (MITC).

“Pengindahan juga akan dilakukan di bulatan Seri Negeri, bulatan Lapangan Terbang Antarabangsa Melaka (LTAM), bulatan Malim, simpang Pekan Durian Tunggal dan simpang Bemban.

“Lampu hiasan di hadapan Zoo Melaka turut dipasang hasil sumbangan menerusi program tanggungjawab sosial korporat (CSR),” katanya kepada Melaka Hari Ini (MHI).


Arkitek rugi RM121,000 ditipu sindiket Macau Scam

KUCHING, 10 Mei – Seorang arkitek sebuah syarikat swasta di sini kerugian RM121,000 setelah diperdaya satu sindiket Macau Scam yang kononnya dapat menyelesaikan satu kes jenayah kewangan melibatkannya.

Pesuruhjaya Polis Sarawak Datuk Mohd Azman Ahmad Sapri hari ini berkata lelaki berumur 35 tahun itu, membuat laporan polis semalam di sini setelah menyedari dirinya ditipu sindiket itu yang menghubunginya bermula 1 Mac lepas.

“Mangsa telah menerima panggilan telefon dari seorang lelaki memperkenalkan dirinya sebagai Mohd Rizuan dari Mahkamah Langkawi pada 1 Mac, mengatakan mangsa telibat dalam satu kes pengubahan wang,” katanya dalam satu kenyataan.

Setelah mangsa menafikan penglibatannya, panggilan itu disambungkan kepada seorang lagi suspek yang mendakwa dirinya Sarjan Farah dari Balai Polis Langkawi dan akan membantu mangsa membuat laporan penafian dengan syarat, mangsa membuat pembayaran untuk audit dan siasatan.

“Mangsa kemudian dihubungi beberapa individu melalui telefon bagi mengarahkannya membuat bayaran itu. Mangsa melakukan 11 transaksi wang keseluruhannya berjumlah RM121,000 ke empat akaun bank atas nama individu yang berlainan di antara 1 Mac dan 12 April,” kata Mohd Azman.

Menurutnya mangsa hanya menyedari dirinya ditipu setelah nombor-nombor telefon yang digunakan suspek-suspek itu tidak dapat dihubungi selepas beliau membuat pembayaran berkenaan.


Ahmad Sarji meninggal dunia

KUALA LUMPUR 28 Ogos – Pengerusi Institut Kefahaman Islam Malaysia (IKIM) Tun Ahmad Sarji Abdul Hamid, 82, meninggal dunia di sebuah hospital awal pagi tadi.

“Salam takziah buat seluruh keluarga Allahyarham YABhg (Yang Amat Berbahagia) Tun Ahmad Sarji Abdul Hamid di atas pemergian Allahyarham yang telah meninggal dunia pada 28 Ogos 2021, jam 1.40 pagi.

Tulisnya lagi, Allahyarham merupakan mantan Ketua Setiausaha Negara dari 1990 hingga 1996 dan seorang tokoh pentadbir perkhidmatan awam yang amat disegani serta dihormati sewaktu dalam perkhidmatan.

Sebelum ini pada 7 Ogos lalu, media melaporkan Ahmad Sarji dimasukkan ke unit rawatan rapi (ICU) Hospital Canselor Tuanku Muhriz Universiti Kebangsaan Malaysia (UKM) Cheras akibat komplikasi COVID-19.


‘Demo balik raya dengan ambe deh’

NILAI 10 Mei. – Bimbang berlaku sesuatu kepada rakan baiknya yang mengalami masalah penglihatan di kampus, seorang penuntut Universiti Sains Islam Malaysia (USIM) nekad membawa rakannya pulang ke kampung di Kemaman, Terengganu untuk menyambut Hari Raya Aidilfitri.

Mohd Amirol Ridzuan Aripin, 23, yang juga penuntut tahun tiga Sarjana Muda Sunnah dan Pengurusan Maklumat, Fakulti Pengajian Quran dan Sunnah berkata, dia tidak tergamak meninggalkan rakan sekuliahnya, Mohd Sufri Syahrifuddin,23, di asrama seorang diri.

Katanya, hatinya berasa tidak tenang memikirkan Mohd Sufri yang berasal dari Kunak, Sabah menguruskan diri di asrama kerana masalah penglihatan terhad yang memerlukan seseorang untuk sentiasa bersamanya.

“Sejak dari awal minggu orientasi di tahun pertama dahulu saya ambil tanggungjawab sehingga kini untuk membantunya. Kebetulan kami sekuliah dan rakan sebilik di asrama, jadi lebih mudah.

“Dia rapat dan selesa dengan saya, jadi pastinya saya merasa sedih jika dia menyambut Aidilfitri seorang diri di asrama,” katanya dalam kenyataan dikeluarkan Pusat Komunikasi Strategik (StraComm) USIM, hari ini.

“Ibu bapa saya pun sudah menganggap Mohd Sufri sebagai anak sendiri…adik-beradik juga rapat dengan dia, jadi emak minta bawa dia pulang berhari raya bersama kami,” kata anak keenam daripada lapan adik-beradik itu.

Mereka berdua antara kumpulan pertama 181 penuntut USIM yang dihantar pulang ke kampung masing-masing di Kelantan dan Terengganu menggunakan bas universiti pada malam Sabtu lalu dalam program Pergerakan Pelajar Institusi Pengajian Tinggi Pulang Sempena Cuti Perayaan Aidilfitri 2021.

“Meraikan Hari Raya Aidilfitri bersama mereka seperti meraikan bersama keluarga saya. Ibu bapa di Sabah bersyukur kerana saya tidak berseorangan dan titipkan pesanan untuk saya jaga kesihatan dan jaga diri,” katanya.

Sementara itu, kumpulan kedua pelajar USIM seramai 74 orang selamat bergerak pulang ke kampung masing-masing di Melaka, Johor dan Perak pagi semalam menaiki empat bas dan sebuah van universiti yang disediakan oleh Bahagian Hal Ehwal Pelajar.

Seramai 1,979 pelajar USIM yang berada di kampus terbabit program itu yang diumumkan Kementerian Pengajian Tinggi baru-baru ini, dengan 538 orang daripadanya memilih pulang menggunakan kenderaan universiti bermula 8 hingga esok.


Piala Sumbangsih: Tunku Ismail mahu tinggalkan bola sepak jika JDT tewas

KUALA LUMPUR, 25 Feb – Johor Darul Ta’zim (JDT) bakal kehilangan pemiliknya Tunku Ismail Sultan Ibrahim jika skuad Harimau Selatan itu gagal merangkul kejuaraan pada perlawanan Piala Sumbangsih menentang Kuala Lumpur (KL) City FC, esok.

Tunku Ismail yang juga Tunku Mahkota Johor (TMJ) turut menzahirkan hasrat untuk ‘menarik diri’ daripada terlibat dengan sebarang aktiviti bola sepak di dalam negara, jika KL City FC dinobatkan juara dalam perlawanan di Stadium Sultan Ibrahim, Iskandar Puteri itu.

“Jikalau kalah esok saya tinggalkan bola sepak sepenuhnya dan tidak akan terlibat lagi dengan apa-apa aktiviti bola sepak dalam negara,” katanya dalam ruangan komen hantaran Instagram rasmi JDT, hari ini.

Ia bukanlah kali pertama Tunku Ismail yang juga bekas Presiden Persatuan Bolasepak Malaysia (FAM) memberi bayangan akan meninggalkan JDT serta dunia bola sepak.

Pada April 2018, menerusi hantaran Facebook rasmi Johor Southern Tigers, Tunku Ismail dipetik sebagai berkata beliau bersedia melepaskan segala-galanya berkaitan bola sepak, jika prestasi JDT tidak menunjukkan peningkatan.

Pertembungan JDT dan KL City FC pada perlawanan sumbangsih bagi merebut Piala Sultan Haji Ahmad Shah itu adalah pembuka tirai saingan Liga Malaysia 2022 yang dijadual bermula 4 Mac ini.

Sebagai rekod, KL City FC menewaskan JDT 2-0 pada final Piala Malaysia 2021, Disember lepas, sekali gus menamatkan penantian 32 tahun menjuarai saingan berprestij itu, selain melayakkan mereka ke Piala AFC musim ini.- BERNAMA


Belanjawan 2023: Enam projek tebatan banjir akan ditender semula – PM

Perdana Menteri yang juga Menteri Kewangan Datuk Seri Anwar Ibrahim berkata projek itu melibatkan Rancangan Tebatan Banjir di Sungai Johor, Kota Tinggi, Johor dan pembinaan kolam takungan dwifungsi bagi tebatan banjir dan sumber bekalan air mentah di Sungai Rasau dan Sungai Klang, Selangor.

Dalam pada itu, Anwar berkata sebagai persiapan mendepani sebarang ancaman bencana, kerajaan menyediakan RM150 juta kepada Agensi Pengurusan Bencana Negara (NADMA) antaranya untuk keperluan aset, sistem amaran dan bantuan bencana kepada rakyat yang terkesan.

“Peranan komuniti turut diperkasa sebagai kumpulan awal ketika bencana. Kerajaan menyediakan RM20 juta di bawah Geran Pertubuhan Prihatin Komuniti untuk manfaat 2,000 persatuan penduduk,” kata beliau ketika membentangkan Belanjawan 2023 di Dewan Rakyat, di bawah Kerajaan Perpaduan hari ini.

Bagaimanapun, belanjawan itu tidak sempat dibahas dan diluluskan susulan pembubaran Parlimen pada 10 Okt yang memberi laluan kepada Pilihan Raya Umum ke-15 (PRU15).  – BERNAMA


Seorang jemaah haji meninggal dunia – Idris

Perkara itu dimaklumkan Menteri di Jabatan Perdana Menteri (Hal Ehwal Agama) Datuk Idris Ahmad dan menurut beliau kematian warga emas tersebut disebabkan oleh jangkitan kuman yang teruk.

Warga emas berasal dari Kuala Nerang, Kedah itu meninggal dunia di Hospital King Faisal setelah dirujuk pakar kesihatan Lembaga Tabung Haji (TH).

Selain itu, Idris berkata setakat Sabtu (2 Julai) lepas seramai 13 jemaah haji Malaysia sedang dirawat di Pusat Rawatan TH di Makkah manakala tiga lagi di Hospital Arab Saudi.

“Tabung Haji sentiasa prihatin dengan kebajikan setiap jemaah, terutama dalam memberikan perkhidmatan kesihatan yang terbaik,” katanya ketika sidang media di bangunan Abraj Al Janadriyah yang menempatkan ibu pejabat dan penginapan jemaah Malaysia.

Selain itu, Idris mengingatkan jemaah haji supaya sentiasa mematuhi segala peraturan yang dikeluarkan kerajaan Arab Saudi dan mengikut arahan petugas TH.

“Kerajaan Malaysia dan TH sentiasa memantau dengan teliti berhubung perkara berkaitan isu keselamatan di Tanah Suci dari semasa ke semasa,” katanya.

Beliau turut menasihatkan jemaah haji supaya terus menjaga kesihatan dan tidak terlalu terdedah dengan cuaca panas yang boleh menyebabkan strok haba.


Saravanan akan bertemu syarikat yang dikenakan sitaan, sekatan eksport oleh CBP AS

PUTRAJAYA, 30 Jan – Menteri Sumber Manusia Datuk Seri M. Saravanan akan mengadakan pertemuan tidak lama lagi dengan semua syarikat yang dikenakan sitaan dan sekatan eksport oleh Jabatan Kastam dan Perlindungan Sempadan (CBP) Amerika Syarikat (AS).

Dalam kenyataan hari ini, beliau berkata pertemuan tersebut bertujuan membincangkan tindakan segera yang boleh diambil untuk menyelesaikan dakwaan melibatkan amalan buruh paksa.

“Saya juga akan memanggil WRP Asia Pacific Sdn Bhd dan Top Glove Corporation Bhd, yang sekatan terhadap syarikat-syarikat ini telah ditarik balik. Kami akan ambil pendekatan yang telah dilaksanakan kedua-dua syarikat ini sebagai panduan dan penambahbaikan untuk syarikat lain,” katanya.

Saravanan berkata pihaknya memandang serius terhadap sekatan yang dikenakan CBP AS ke atas beberapa syarikat tempatan kerana dakwaan seumpama itu boleh menjejaskan nama negara di peringkat antarabangsa.

Baru-baru ini CBP AS telah mengeluarkan notis penemuan dan Perintah Tahan Pelepasan (WRO) terhadap beberapa syarikat tempatan dan menyita semua produk kelapa sawit keluaran Sime Darby Plantation Berhad serta anak syarikatnya di Amerika Syarikat.

“Saya komited untuk menangani isu ini segera bagi memastikan Malaysia tidak lagi dikaitkan dengan amalan buruh paksa. Semua syarikat yang dikenakan sekatan eskport ini perlulah memperbaiki amalan dalaman mereka dan tindakan keras akan diambil terhadap syarikat yang masih ingkar,” katanya.

Ketika pertemuan dengan rakan sejawatannya Ida Fauziyah di Jakarta pada 24 Jan lepas, Saravanan berkata beliau telah memberi jaminan bahawa Malaysia komited untuk melindungi dan menjaga kebajikan semua pekerja termasuk pekerja warga asing.

Beliau berkata ia selaras dengan Pelan Tindakan Nasional berhubung Buruh Paksa 2021-2025 (NAPFL) yang dilancarkan pada 26 Nov lepas, berperanan sebagai kerangka bagi semua progam serta aktiviti untuk membasmi amalan buruh paksa.- BERNAMA


Azizulhasni hadiahkan pingat Perak untuk Malaysia

TOKYO 8 Ogos – Hasrat pelumba basikal trek negara Datuk Mohd Azizulhasni Awang untuk merangkul pingat emas pertama negara di Olimpik berkecai apabila hanya mampu meraih pingat perak dalam acara keirin lelaki di Izu Veldorome di Shizuoka, di sini hari ini.

Dalam saingan peringkat akhir yang penuh dramatik, penyandang juara Jason Kenny dari Britain mempamerkan kayuhan luar biasa sejak di peringkat awal lagi untuk terus menguasai perlumbaan sehingga ke akhir bagi mengekalkan kejuaraannya.

Mohd Azizulhasni, 33, melintasi garis penamat untuk pingat perak, sekali gus meleburkan harapannya memenangi pingat emas Olimpik pertama bagi Malaysia, manakala pelumba Belanda Harrie Lavreysen yang merangkul pingat emas dalam acara pecut lelaki, meraih pingat gangsa.

Dikenali dengan gelaran ‘The Pocket Rocketman’ yang disandarkan harapan untuk meraih pingat emas, Mohd Azizulhasni memenangi pingat Olimpik pertamanya pada Olimpik Rio 2016 dengan pingat gangsa dalam acara keirin, selepas gagal melayakkan ke peringkat akhir Olimpik Beijing 2008, dan menduduki tempat keenam dalam Olimpik London 2012.

Mohd Azizulhasni adalah seorang daripada enam pelumba beraksi di peringkat akhir hari ini, selepas beliau mengharungi saingan peringkat suku akhir pada sebelah paginya, dan beliau menjadi satu-satunya pelumba dari Asia yang mara ke peringkat akhir acara keirin.

Pelumba berpengkalan di Melbourne itu memulakan kempennya di Tokyo dengan penuh bergaya apabila menduduki tempat kedua dalam Saringan Tiga suku akhir, dan memenangi Saringan Dua peringkat separuh akhir sebelum mara ke peringkat akhir.

Walaupun pingat perak, Mohd Azizulhasni tetap pelumba basikal trek terhebat negara, menjadi satu-satunya rakyat Malaysia yang memenangi pingat Olimpik dalam acara itu.

Pingat perak yang diraihnya itu adalah pingat kedua Malaysia selepas pasangan Aaron Chia-Soh Wooi Yik menyumbang pingat gangsa dalam acara beregu lelaki badminton.

Sementara itu Kenny, juara keirin dan pecut di Olimpik Rio 2016 kini berjaya mengumpul tujuh pingat emas Olimpik keseluruhannya, dan memecahkan rekod enam pingat emas yang pernah diraih seorang lagi pelumba basikal trek legenda Britain Chris Hoy.

Pelumba berumur 33 tahun itu turut membantu Britain memenangi pingat perak dalam acara pecut berpasukan lelaki bersama dengan Ryan Owens dan Jack Carlin, yang meraih pingat gangsa dalam acara pecut lelaki.

Terdahulu seorang lagi pelumba Malaysia Muhammad Shah Firdaus Sahrom tidak berjaya mara ke peringkat separuh akhir selepas menduduki tempat terakhir dalam Saringan Dua di peringkat suku akhir.

Pelumba berumur 25 tahun itu mengalami kecederaan selepas terlibat dalam kemalangan dengan pelumba Britain Jack Carlin dalam Saringan Dua pusingan pertama, yang menyaksikan beliau dibawa untuk mendapatkan rawatan di Juntendo University Shizuoka Hospital.


Kaji keperluan wujudkan pembantu guru, atasi beban tugas guru

KUALA LUMPUR, 23 Mac – Kementerian Pendidikan (KPM) sedang mengkaji keperluan mewujudkan pembantu guru bagi mengurangkan beban tugasan yang perlu digalas guru ketika ini, Dewan Negara diberitahu hari ini.

Timbalan Menteri berkenaan Lim Hui Ying berkata selain itu KPM juga telah melaksanakan tujuh langkah bagi memastikan isu beban tugas guru dapat ditangani segera bermula sesi persekolahan 2023-2024.

Beliau berkata antara tujuh langkah tersebut iaitu memansuhkan pertandingan, sambutan atau majlis di semua peringkat yang tidak memberi impak besar terhadap pembelajaran murid serta pelaksanaan penilaian kendiri sekolah Standard Kualiti Pendidikan Malaysia tahun 2023 yang melibatkan guru kepada setahun sekali sahaja.

“Menetapkan waktu mengunci masuk rekod kehadiran murid yang lebih fleksibel dalam sistem e-kehadiran sekolah KPM iaitu 12 tengah hari untuk sesi pagi dan 5 petang untuk sesi petang; pelantikan pengawas peperiksaan awam terbuka kepada individu selain guru yang sedang berkhidmat seperti pesara kerajaan, pelajar Institut Pendidikan Guru dan institut pengajian tinggi.

“Mengehadkan penganjuran sambutan Hari Guru Tahunan kepada peringkat kebangsaan dan sekolah sahaja. Selain itu, autonomi guru dalam perancangan pelaksanaan pengajaran dan pembelajaran (PdP) serta pentaksiran bilik darjah diperkukuh dengan menjadikan Dokumen Standard Kurikulum dan Pentaksiran sebagai rujukan,” katanya.

Beliau berkata demikian bagi menjawab soalan Senator Datuk Arman Azha Abu Hanifah mengenai  rangka perancangan kementerian bagi menyelesaikan permasalahan beban kerja guru yang membawa kepada persaraan awal golongan pendididik, pada sesi soal jawab lisan di Dewan Negara hari ini.

Lim turut memaklumkan tindakan guru yang bersara awal akan mengurangkan tenaga guru berpengalaman namun perkara itu tidak dapat dihalang kerana ia merupakan hak setiap guru.

“Kita tidak boleh memaksa untuk mereka terus berkhidmat namun KPM akan cuba sedaya-upaya menggalakKan guru supaya terus mengajar sehingga tibanya waktu mereka untuk bersara wajib pada usia 60 tahun,” katanya. – BERNAMA